ROZHODNUTIE RADY 2009/747/SZBP

zo 14. septembra 2009

o služobnom poriadku Satelitného strediska Európskej únie

RADA EURÓPSKEJ ÚNIE,

so zreteľom na jednotnú akciu Rady 2001/555/SZBP z 20. júla 2001 o zriadení Satelitného strediska Európskej únie (1) zmenenú a doplnenú jednotnou akciou Rady 2006/998/SZBP z 21. decembra 2006 (2), a najmä na jej článok 9 ods. 3,

so zreteľom na odporúčanie riaditeľa Satelitného strediska Európskej únie,

keďže:

Satelitné stredisko je agentúrou Európskej únie, ktorá je pridružená ku koordinovaným organizáciám. Služobný poriadok Satelitného strediska Európskej únie by sa mal prispôsobiť rozvoju strediska, a preto je potrebné prehodnotiť najmä ustanovenia o systéme prijímania zamestnancov vykonávajúcich trvalé úlohy do služobného pomeru, možnosti dočasných pozícií, rovnakého zaobchádzania, ako aj ustanovenia o dovolenke, pružnom pracovnom čase a o disciplinárnych opatreniach.

Služobný poriadok Satelitného strediska Európskej únie prijatý Radou 21. decembra 2001 (3) a zmenený a doplnený riaditeľom so súhlasom správnej rady 15. júna 2005 (4) by sa preto mal zmeniť, doplniť a nahradiť,

ROZHODLA TAKTO:

Článok 1

Služobný poriadok Satelitného strediska Európskej únie prijatý Radou 21. decembra 2001 a zmenený a doplnený riaditeľom so súhlasom správnej rady 15. júna 2005 sa so zreteľom na hlavu II kapitolu III článok 14 ods. 2 a hlavu II kapitolu IX nahrádza služobným poriadkom pripojeným k tomuto rozhodnutiu.

Článok 2

Toto rozhodnutie nadobúda účinnosť prvým dňom mesiaca nasledujúceho po jeho prijatí. Toto rozhodnutie sa uverejní v Úradnom vestníku Európskej únie.

(1) Ú. v. ES L 200, 25.7.2001, s. 5.

(2) Ú. v. EÚ L 405, 30.12.2006, s. 60; Ú. v. EÚ L 29, 3.2.2007, s. 23; Ú. v. EÚ L 140, 1.6.2007, s. 58.

(3) Ú. v. ES L 39, 9.2.2002, s. 44.

(4) Ú. v. EÚ L 235, 12.9.2005, s. 28.

SLUŽOBNÝ PORIADOK SATELITNÉHO STREDISKA EÚ

OBSAH

HLAVA I – VŠEOBECNÉ USTANOVENIA:

HLAVA II – ŠTATÚT ZAMESTNANCOV

KAPITOLA I Všeobecné ustanovenia

KAPITOLA II Prijatie do služobného pomeru a dĺžka služobného pomeru

KAPITOLA III Platy a príspevky

KAPITOLA IV Cestovné náklady

KAPITOLA V Vnútorná Organizácia

KAPITOLA VI Správy a kariérny postup

KAPITOLA VII Disciplinárne konanie

KAPITOLA VIII Odvolania a odvolacia komisia

KAPITOLA IX Dôchodkové zabezpečenie

KAPITOLA IX Systém dôchodkového zabezpečenia

HLAVA III – USTANOVENIA PLATNÉ PRE ZAMESTNANCOV V DOČASNOM PRACOVNOM POMERE

HLAVA IV – ZASTÚPENIE ZAMESTNANCOV

HLAVA V – PRECHODNÉ USTANOVENIA

PRÍLOHA I Odškodnenie za stratu zamestnania

PRÍLOHA II Príspevok na expatriáciu

PRÍLOHA III Deti a iné nezaopatrené osoby

PRÍLOHA IV Postihnuté nezaopatrené osoby

PRÍLOHA V Príspevok na nájomné

PRÍLOHA VI Cestovné náklady A náklady na sťahovanie

ODDIEL I Cestovné náklady zamestnancov a ich rodín medzi bydliskom a pracoviskom

ODDIEL II náklady na sťahovanie

PRÍLOHA VII Náklady na služobné cesty

ODDIEL I Dopravné prostriedky

ODDIEL II Príspevok na ubytovanie a stravovanie pre zamestnancov na služobnej ceste

PRÍLOHA VIII Práceneschopnosť, materská dovolenka a iná osobitná dovolenka

PRÍLOHA IX Disciplinárne konanie

ODDIEL 1 Všeobecné ustanovenia

ODDIEL 2 Disciplinárna komisia

ODDIEL 3 Disciplinárne opatrenia

ODDIEL 4 Disciplinárne konanie bez účasti disciplinárnej komisie

ODDIEL 5 Disciplinárne konanie pred disciplinárnou komisiou

ODDIEL 6 Pozastavenie výkonu funkcie

ODDIEL 7 Súbežné trestné stíhanie

ODDIEL 8 Záverečné ustanovenia

PRÍLOHA X Odvolacia komisia

HLAVA I

VŠEOBECNÉ USTANOVENIA

Článok 1

Všeobecné ustanovenia

1. Tento služobný poriadok sa vzťahuje na zamestancov zamestnaných na základe zmluvy so Satelitným strediskom Európskej únie (ďalej len „zamestnanci“ a „stredisko“) okrem prípadov, keď správna rada prijala iné rozhodnutia v súvislosti so zamestnancami hors grade.

2. Pojem zamestnanec sa vzťahuje na tieto fyzické osoby:

a) členovia personálu, ktorí majú so strediskom zmluvu a zastávajú rozpočtované pozície uvedené v tabuľke členov personálu, ktorá sa každý rok pripája k rozpočtu strediska;

b) miestny personál, ktorý má so strediskom zmluvu podľa vnútroštátnych právnych predpisov daného členského štátu.

3. Každý odkaz v tomto služobnom poriadku na osobu mužského pohlavia sa považuje aj za odkaz na osobu ženského pohlavia a naopak, pokiaľ kontext jasne nenaznačuje inak.

4. Tabuľka členov personálu pripojená k rozpočtu strediska uvádza počet pozícii v každej triede a stupni.

V tabuľke členov personálu sa rozlišuje medzi trvalými pozíciami a dočasnými pozíciami. Pri trvalých pozíciách ide o pozície súvisiace s hlavnými úlohami strediska a s úlohami trvalého charakteru. Dočasné pozície sú pozície súvisiace s projektmi alebo činnosťami s obmedzeným trvaním.

5. Riaditeľ strediska má právomoc vykonávať so súhlasom správnej rady v služobnom poriadku zmeny a doplnenia technického charakteru, ktoré však nemenia základné zásady ustanovené v služobnom poriadku.

Článok 2

Ustanovenia uplatniteľné na všetkých zamestnancov

1. Právomoc

Zamestnanci podliehajú právomoci riaditeľa a zodpovedajú sa mu za výkon svojich povinností, ktoré sa zaväzujú vykonávať čo najsvedomitejšie a najstarostlivejšie.

2. Vyhlásenie

Pri prijatí do služobného pomeru v Satelitnom stredisku Európskej únie každý zamestnanec podpíše toto vyhlásenie:

„Slávnostne sa zaväzujem lojálne, diskrétne a svedomito vykonávať funkcie, ktoré mi boli zverené ako zamestnancovi Satelitného strediska Európskej únie, a plniť tieto funkcie len s ohľadom na jeho záujmy. Ďalej sa zaväzujem nevyhľadávať ani neprijímať pokyny týkajúce sa vykonávania mojich povinností od žiadnej vlády ani od žiadneho iného orgánu ako strediska.“

3. Správanie

Zamestnanci sa vždy správajú v súlade so svojím štatútom zástupcov Satelitného strediska Európskej únie. Zdržia sa akéhokoľvek konania alebo činnosti, ktoré môžu akýmkoľvek spôsobom poškodiť dôstojnosť ich pozície alebo dobré meno strediska.

4. Zodpovednosť

Zamestnanca možno požiadať, aby vcelku alebo sčasti nahradil škodu, ktorá vznikla stredisku v dôsledku závažného previnenia z jeho strany počas plnenia jeho povinností alebo v súvislosti s ním.

Riaditeľ vydá odôvodnené rozhodnutie v súlade s postupom ustanoveným v prílohe IX.

Odvolacia komisia má neobmedzenú právomoc v sporoch vyplývajúcich z tohto ustanovenia.

5. Bezpečnosť

Zamestnanci sa pri prijatí do služobného pomeru oboznámia s bezpečnostnými predpismi strediska. Podpíšu vyhlásenie, v ktorom potvrdia svoju disciplinárnu a finančnú zodpovednosť v prípade nedodržania týchto predpisov.

a) od všetkých zamestnancov sa môže vyžadovať, aby sa podrobili bezpečnostnej previerke, na základe ktorej by sa im počas vykonávania ich pracovných povinností udelil prístup k utajovaným dokumentom. Žiadosť o takúto previerku podá príslušným orgánom stredisko. Počas čakania na výsledky bezpečnostnej previerky môže riaditeľ zamestnancovi udeliť dočasný prístup k utajovaným skutočnostiam vo výnimočných prípadoch a núdzových situáciách;

b) zamestnanci v prípade podozrenia na stratu alebo prezradenie utajovaného dokumentu okamžite informujú bezpečnostného pracovníka.

6. Pomoc a náhrada

Stredisko poskytne pomoc zamestnancom, ktorí sú z dôvodu svojej súčasnej funkcie alebo povinností v stredisku a bez vlastného zavinenia vystavení hrozbám, urážkam, ohováraniu alebo útoku. Náhrada akejkoľvek vzniknutej materiálnej škody sa môže poskytnúť pod podmienkou, že:

a) zamestnanec nespôsobil príslušnú škodu úmyselne alebo z nedbalosti;

b) nebolo získané žiadne odškodnenie;

c) zamestnanci prevedú na stredisko akékoľvek nároky, ktoré majú voči tretej strane, predovšetkým poisťovniam.

Všetky rozhodnutia v týchto otázkach, ktoré môžu zahŕňať kroky alebo platby strediska, prijíma riaditeľ, ktorý má právo podľa vlastného uváženia vyhodnotiť okolnosti prípadu, akú formu má mať pomoc a prípadne aká náhrada sa má poskytnúť.

7. Vlastnícke práva

Všetky práva vrátane právneho titulu, autorských a patentových práv pri akejkoľvek práci vykonávanej zamestnancom pri výkone jeho úradných povinností prináležia stredisku.

8. Externá činnosť

a) Zamestnanec bez povolenia riaditeľa neprijme od žiadnej vlády, ani z iného zdroja mimo strediska žiadnu poctu, vyznamenanie, láskavosť, dar ani platbu akéhokoľvek druhu, pokiaľ ich nezíska za služby poskytnuté pred jeho vymenovaním alebo počas mimoriadnej dovolenky na vojenskú alebo inú štátnu službu a vo vzťahu k takejto službe.

b) Zamestnanci nevykonávajú žiadnu verejnú činnosť, nevydajú žiadne verejné vyhlásenie ani publikáciu, ak takáto činnosť, vyhlásenie alebo publikácia nie sú zlučiteľné s povinnosťami alebo záväzkami úradíka medzinárodnej verejnej správy, alebo ak by z týchto krokov vyplývala stredisku morálna alebo materiálna zodpovednosť.

c) Zamestnanec mimo strediska nezastáva bez povolenia riaditeľa žiadnu pozíciu, nemá iné pravidelné zamestnanie ani nevykonáva inú platenú činnosť.

d) Zamestnanec nesmie ani priamo ani nepriamo zastávať v komerčnom podniku také záujmy, ktoré by svojou povahou mohli ovplyvniť jeho nezávislosť pri vykonávaní povinností v stredisku.

e) Ak je manžel/manželka alebo registrovaný partner zamestnanca zárobkovo činný/činná, zamestnanec túto skutočnosť oznámi riaditeľovi. Ak sa ukáže, že charakter tejto činnosti je nezlučiteľný s pracovnou činnosťou zamestnanca, a ak sa zamestnanec nemôže zaviazať, že sa táto činnosť ukončí v stanovenej lehote, riaditeľ po porade s výborom zamestnancov rozhodne, či zamestnanec bude naďalej zastávať svoju pozíciu alebo bude preložený na inú.

9. Kandidovanie na verejnú alebo politickú funkciu

a) Zamestnanci, ktorí chcú z osobných dôvodov kandidovať na verejnú alebo politickú funkciu, oznámia tento zámer riaditeľovi.

b) Každému zamestnancovi, ktorý kandiduje na verejnú alebo politickú funkciu, sa poskytne neplatená dovolenka, ktorá začína v deň, keď zamestnanec vyhlási, že začína volebnú kampaň.

c) V prípade zvolenia zamestnanec požiada o ukončenie služobného pomeru. Toto ukončenie nezakladá žiaden nárok na náhradu za stratu zamestnania.

d) Ak zamestnanec neprijme verejnú alebo politickú funkciu, má právo opäť vykonávať svoju pracovnú funkciu s rovnakým platom a započítanou praxou, ktoré mal v čase začatia neplatenej dovolenky.

e) Čas strávený na neplatenej dovolenke sa nezahŕňa do započítanej praxe.

HLAVA II

ŠTATÚT ZAMESTNANCOV

KAPITOLA I

Všeobecné ustanovenia

Článok 3

Výsady a imunity

Výsady a imunity udelené zamestnancom sa priznávajú v záujme Satelitného strediska Európskej únie a nie pre osobné výhody. Výsady a imunity sa nesmú využívať na vyhýbanie sa súkromným povinnostiam ani ako zámienka na nedodržiavanie právnych predpisov alebo policajných predpisov hostiteľského štátu.

Pri akejkoľvek udalosti, ktorá sa dotýka týchto výsad a imunít, dotknutý zamestnanec bezodkladne oznámi udalosť riaditeľovi. V prípade porušenia miestnych vnútroštátnych právnych predpisov môže riaditeľ rozhodnúť o zrušení týchto výsad alebo imunít, ak to považuje za potrebné.

KAPITOLA II

Prijatie do služobného pomeru a dĺžka služobného pomeru

Článok 4

Prijatie do služobného pomeru

1. Ponuku pracovných miest predkladá riaditeľ, okrem ponuky na miesto riaditeľa. Stredisko zodpovedá za uverejnenie informácií o voľných pozíciách.

2. Ak voľnú pozíciu nie je možné obsadiť interne, uverejní sa oznámenie o voľnej pozícii, v ktorom sa uvedie pracovná náplň a potrebná kvalifikácia uchádzača.

3. Riaditeľ vymenuje zamestnancov podľa zásluhy a prostredníctvom spravodlivých a transparentných výberových konaní.

4. Uchádzači musia preukázať dôkladnú znalosť jedného z jazykov Európskej únie a uspokojivú znalosť ďalšieho jazyka Európskej únie v rozsahu potrebnom na plnenie ich povinností.

5. Prijímanie zamestnancov sa obmedzuje na štátnych príslušníkov členských štátov Európskej únie.

6. Zamestnanci, na ktorých sa vzťahuje tento služobný poriadok, sa klasifikujú podľa tried a stupňov koordinovaných organizácií.

7. Zamestnanci sa prijímajú do najnižšieho stupňa v triede pre pozíciu, na ktorú sú vybraní. Riaditeľ im však môže prideliť vyšší stupeň, ak je to odôvodnené.

8. Riaditeľ určí, ktoré pozície sa majú obsadiť na základe skúšky alebo výberového konania, a stanoví testy, ktorými budú uchádzači o tieto pozície povinní prejsť. Skúšobné alebo výberové komisie vyberá riaditeľ spomedzi členov personálu strediska, ku ktorým môže doplniť externého skúšajúceho.

9. Uchádzači pozvaní do strediska na pohovor alebo skúšku majú nárok na paušálny príspevok na cestovné a ubytovacie náklady.

Článok 5

Veková hranica pre služobný pomer

Veková hranica pre služobný pomer je stanovená na koniec mesiaca, v ktorom zamestnanec dosiahne vek 65 rokov. Riaditeľ môže povoliť predĺženie najviac o dvanásť ďalších mesiacov.

Článok 6

Lekárske prehliadky

1. Zamestnanec sa pred prijatím do služobného pomeru podrobí lekárskej prehliadke, ktorú vykoná strediskom schválený lekár, s cieľom potvrdiť, že mu jeho zdravotný stav umožňuje vykonávať pracovné povinnosti.

2. Zamestnanci sú povinní podrobiť sa lekárskej prehliadke každý rok.

3. Lekár schválený strediskom poskytne riaditeľovi odborné rady o nevhodnosti toho, aby niektorý zamestnanec ďalej zastával svoju pozíciu.

4. Ak je výsledkom lekárskej prehliadky ustanovenej v odsekoch 1 a 3 negatívny lekársky posudok, uchádzač alebo zamestnanec môže do 20 dní odo dňa oznámenia tohto posudku zo strany strediska požiadať, aby sa jeho prípad predložil na posúdenie lekárskemu konzíliu zloženému z troch lekárov, pričom jedného z nich vyberá riaditeľ, jedného zamestnanec a jedného obaja lekári.

Lekárske konzílium vypočuje lekára zodpovedného za úvodný negatívny posudok.

Ak lekárske konzílium potvrdí negatívny záver lekárskej prehliadky ustanovenej v:

a) v odseku 1, uchádzač zaplatí 50 % z výšky poplatkov a vzniknutých výdavkov;

b) v odseku 3, stredisko sa najprv pokúsi zamestnanca presunúť na inú pozíciu vhodnú pre jeho zdravotný stav. Ak takýto presun nie je možný, stredisko s ním ukončí služobný pomer so šesťmesačnou výpovednou lehotou a zvolá sa komisia pre invaliditu, ktorá stanoví jeho nárok na invalidný dôchodok podľa podmienok stanovených v pravidlách dôchodkového systému strediska.

Článok 7

Vymenovanie

1. Doba trvania

a) Zamestnanci prijatí na trvalé pozície sa vymenúvajú na úvodné obdobie štyroch rokov. V pracovnej zmluve sa uvedie, že najneskôr do konca tretieho roka od ich vymenovania sa im poskytnú informácie o tom, že buď: i) sa ich vymenovanie nepredĺži alebo ii) sa ich vymenovanie predĺži na dobu neurčitú alebo iii) sa ich vymenovanie predlžuje na pevne stanovené obdobie, ktoré neprekročí štyri roky, ak riaditeľ vymenovanie na dobu neurčitú v danej fáze nepovažuje za vhodné. Najneskôr jeden rok pred skončením platnosti takéhoto predĺženia sa dotknutému zamestnancovi poskytnú informácie buď o nepredĺžení jeho vymenovania, alebo o predĺžení jeho vymenovania na dobu neurčitú.

b) Platnosť pracovných zmlúv zamestnancov prijatých na dočasné pozície nesmie prekročiť dobu štyroch rokov. Tieto pracovné zmluvy je možné obnoviť raz, a to na obdobie najviac štyroch rokov.

c) Pri ukončení služobného pomeru majú zamestnanci nárok na náhradu za stratu zamestnania vypočítanú podľa ustanovení v prílohe I.

2. Skúšobná lehota

Prvých šesť mesiacov počiatočných zmlúv zamestnanec pracuje v skúšobnej lehote, ktorá začína dňom začiatku služobného pomeru pokiaľ nasledujúce ustanovenia neustanovujú inak:

a) Ak zamestnancovi počas skúšobnej lehoty choroba alebo úraz bráni plniť si pracovné povinnosti jeden mesiac alebo dlhšie, riaditeľ môže predĺžiť jeho skúšobnú lehotu o zodpovedajúcu dobu.

b) Na konci skúšobnej lehoty sa vypracuje správa o schopnosti zamestnanca vykonávať pracovné povinnosti spojené s jeho pozíciou a o jeho efektívnosti a správaní sa v zamestnaní. Táto správa sa oznámi zamestnancovi.

c) Zamestnanec, ktorého výkon sa preukázal ako nedostatočný na zotrvanie v danej pozícii, sa prepustí.

d) Správa o zamestnancovi v skúšobnej lehote sa môže vypracovať kedykoľvek počas skúšobnej lehoty, ak je jeho výkon zjavne nedostatočný. Správa sa oznámi dotknutej osobe.

e) Na základe správy môže riaditeľ rozhodnúť o prepustení zamestnanca pred ukončením skúšobnej lehoty s mesačnou výpovednou lehotou; obdobie služby však nesmie presiahnuť bežnú skúšobnú lehotu.

f) Zamestnanec, ktorý sa prepustí počas skúšobnej lehoty na základe negatívnej správy, nemá nárok na náhradu za stratu zamestnania.

Skúšobná lehota predstavuje neoddeliteľnú súčasť trvania počiatočnej zmluvy. Započítava sa do práv týkajúcich sa započítanej praxe a dôchodku.

3. Vypovedanie zmlúv

a) Stredisko môže vypovedať alebo neobnoviť zmluvy v týchto prípadoch: i) z dôvodu zrušenia rozpočtovanej pozície, ktorú zamestnanec zastáva, alebo ak sa pracovné povinnosti spojené s jeho pozíciou zmenili tak, že už nemá na zastávanie tejto pozície potrebnú kvalifikáciu a skúsenosti, a v stredisku sa preňho nenašla vhodná náhradná pozícia; ii) z dôvodu odbornej nespôsobilosti zamestnanca, ktorá je riadne zaznamenaná v dvoch po sebe nasledujúcich správach, ako je vymedzené v článku 26; iii) z dôvodu fyzickej nespôsobilosti zamestnanca, ku ktorej došlo počas jeho služobného pomeru a ktorú potvrdila komisia pre invaliditu v súlade s článkom 6 ods. 4; iv) z dôvodu odstúpenia členského štátu, ktorého štátnym príslušníkom je zamestnanec, zo správnej rady; v) z dôvodu preloženia vedenia strediska do vzdialenosti viac ako 100 km z miesta, v ktorom zamestnanec pracoval, a ak zamestnanec odmietne preloženie, pretože táto možnosť sa nepredpokladala v jeho zmluve; vi) z dôvodu odňatia osvedčenia o bezpečnostnej previerke zamestnancovi z iných ako disciplinárnych dôvodov; vii) z dôvodu disciplinárneho konania, v ktorom sa stanovil priestupok alebo zodpovednosť zamestnanca podľa kapitoly VII alebo ktorého výsledkom je odňatie osvedčenia o bezpečnostnej previerke. V prípadoch uvedených v bodoch i) až vi) je možné zmluvy vypovedať alebo nepredĺžiť so šesťmesačnou výpovednou lehotou, v prípade uvedenom v bode vii) s mesačnou výpovednou lehotou.

b) Zamestnanec môže zmluvu vypovedať s trojmesačnou výpovednou lehotou z akýchkoľvek osobných dôvodov, ktoré nemusí uviesť.

4. Náhrada za stratu zamestnania

Vypovedanie alebo neobnovenie zmluvy zo strany strediska z iných ako disciplinárnych dôvodov zahŕňa náhradu podľa podmienok uvedených v prílohe I.

Vypovedanie zmluvy alebo neprijatie ponuky na obnovenie zmluvy zo strany zamestnanca mu nezakladá nárok na náhradu za stratu zamestnania.

5. Skrátená výpovedná lehota

Ak si to vyžadujú služobné záujmy, stredisko môže výpovednú lehotu ustanovenú v odseku 3 písm. a) skrátiť; v tomto prípade má dotknutý zamestnanec nárok na výplatu ďalšej sumy, ktorá predstavuje plat a dávky, ktoré by bol dostal, keby sa skutočný dátum skončenia jeho zmluvy zhodoval s koncom šesťmesačnej výpovednej lehoty.

Tieto ustanovenia sa neuplatňujú v prípade vypovedania zmluvy z disciplinárnych dôvodov.

KAPITOLA III

Platy a dávky

Článok 8

Všeobecné ustanovenia

Odmena vyplácaná zamestnancom strediska zahŕňa základný plat, príspevok na expatriáciu, rodinné prídavky a dávky sociálneho zabezpečenia.

Tieto funkčné požitky sa znížia o príspevky a zrážky súvisiace s internou daňou a systémami dôchodkového a sociálneho zabezpečenia.

Na bežné účty zamestnancov sa pripíše splatná suma najneskôr v posledný pracovný týždeň mesiaca.

Od zamestnancov sa vyžaduje, aby stredisko bezodkladne informovali o akejkoľvek zmene svojej osobnej situácie, ktorá by mohla mať finančné následky. Táto zmena sa zohľadní v odmene za mesiac nasledujúci po jej oznámení administratíve strediska; nesmú sa robiť zmeny už vyplatenej odmeny.

Zamestnanec stredisku vráti všetky preplatky.

Článok 9

Základný plat

Čistý základný plat je suma uvedená pre triedu a stupeň zamestnanca v platovej stupnici, ktorú správna rada schvaľuje každý rok.

Hrubý základný plat zodpovedá čistému základnému platu spoločne s internou daňou, ktorú má zaplatiť zamestnanec.

Článok 10

Príspevok na expatriáciu

Príspevok na expatriáciu sa vypláca členom personálu, ktorí v čase prvého menovania neboli štátnymi príslušníkmi štátu, na území ktorého sa nachádza miesto trvalého výkonu ich pracovných povinností, a ktorí nemali na území tohto štátu stály pobyt po dobu troch rokov.

Tento príspevok sa prestane vyplácať, ak sa zamestnanec preloží do krajiny, ktorej je štátnym príslušníkom.

Výška príspevku sa vypočíta v súlade s prílohou II.

Ak stredisko vymenuje zamestnanca bezprostredne potom, ako v krajine, v ktorej bude vykonávať svoje povinnosti, pracoval v inej medzinárodnej organizácii alebo správe, roky odpracované u predchádzajúceho zamestnávateľa sa zohľadňujú pri výpočte nároku na príspevok a jeho výšky.

Článok 11

Rodinné prídavky a dávky sociálneho zabezpečenia

1. Všeobecné pravidlá

Dávky ustanovené v tomto článku a podobné dávky, na ktoré má nárok manželský pár alebo slobodný zamestnanec z iného zdroja, sa nekumulujú.

Každý zamestnanec, ktorý poberá alebo má nárok na dávky podobné dávkam ustanoveným v tomto článku, ktoré pochádzajú z iných zdrojov, o tejto skutočnosti príslušne informuje administratívne oddelenie strediska, aby sa tak príslušne znížili dávky, ktoré mu udeľuje stredisko.

Administratívne oddelenie strediska má právo požiadať o akékoľvek úradné dokumenty, ktoré považuje za potrebné na určenie nároku na zodpovedajúce dávky.

Riaditeľ môže prijať vykonávacie predpisy k týmto ustanoveniam.

2. Príspevok na domácnosť

a) Príspevok na domácnosť, ktorý sa vypláca mesačne, sa udelí každému zamestnancovi, ktorý je: i) ženatý; ii) ovdovený, rozvedený, zákonne odlúčený alebo slobodný a stará sa aspoň o jednu nezaopatrenú osobu v zmysle prílohy III k tomuto služobnému poriadku; iii) zaregistrovaný ako stály nemanželský partner, ak: — dvojica predloží právny dokument, uznaný ako taký príslušným orgánom členského štátu, potvrdzujúci ich stav ako partnerov v nemanželskom zväzku, — ani jeden z partnerov nie je v manželskom zväzku alebo inom nemanželskom partnerskom zväzku, — partneri nie sú v žiadnom z týchto príbuzenských vzťahov: rodič, dieťa, prarodič, vnuk/vnučka, brat, sestra, teta, strýko, synovec, neter, zať, nevesta.

b) Tento príspevok sa rovná 6 % čistého základného platu a nesmie byť nižší ako suma vyplácaná zamestnancom v triede B 3 stupni 1.

c) V prípade: i) ženatého zamestnanca, ktorý nemá závislé osoby, ale ktorého manžel/manželka vykonáva zárobkovú činnosť, alebo ii) zamestnanca, ktorý je zaregistrovaný ako stály nemanželský partner, ako sa vymedzuje v písmene a) bode iii), a ktorý nemá závislé osoby, ale ktorého partner vykonáva zárobkovú činnosť; príspevok predstavuje rozdiel medzi čistým základným platom triedy B3 stupňa 1 spoločne s príspevkom, na ktorý by mal zamestnanec teoreticky nárok, a príjmom manžela/manželky alebo registrovaného partnera. Ak je druhá uvedená suma rovná alebo vyššia ako prvá uvedená suma, príspevok sa neposkytuje. Príspevok sa neposkytuje zamestnancovi, ktorého manžel/manželka alebo registrovaný partner je členom medzinárodnej organizácie a má vyšší základný plat ako zamestnanec.

3. Príspevok na deti a iné závislé osoby

a) Príspevok na deti a iné závislé osoby sa poskytuje a vypláca mesačne každému zamestnancovi, ktorý sa hlavne a nepretržite stará o deti alebo iné závislé osoby, ako sa vymedzujú v prílohe III.

b) Príspevok predstavuje pevnú sumu na každú nezaopatrenú osobu, ktorá sa stanovuje každý rok v stupnici schválenej správnou radou.

c) Ak obaja manželia alebo registrovaní partneri pracujú pre medzinárodné organizácie, príspevok sa vyplatí tomu, ktorý dostáva príspevok na domácnosť alebo jeho ekvivalent.

d) Vymedzenia a podmienky, za ktorých sa poskytuje tento príspevok, sú ustanovené v prílohe III.

4. Príspevok na vzdelanie

a) Príspevok na vzdelanie sa udeľuje a vypláca sa mesačne každému zamestnancovi, ktorý má nárok na príspevok na domácnosť a ktorého nezaopatrené deti, ako sú vymedzené v prílohe III, sa nachádzajú v procese predškolského, denného základného, stredoškolského alebo vysokoškolského vzdelávania.

b) Príspevok sa rovná dvojnásobku príspevku na nezaopatrené dieťa a vypláca sa za každé dieťa.

c) Dotknutý zamestnanec poskytne administratívnemu oddeleniu strediska všetky podporné dôkazy na začiatku každého školského roka.

5. Príspevok na dieťa so zdravotným postihnutím alebo iné závislé osoby so zdravotným postihnutím

a) Príspevok na dieťa so zdravotným postihnutím alebo iné závislé osoby so zdravotným postihnutím sa udeľuje a vypláca sa mesačne každému zamestnancovi, ktorý nesie hlavnú a nepretržitú zodpovednosť za starostlivosť o dieťa so zdravotným postihnutím alebo inú závislú osobu so zdravotným postihnutím. Dieťa alebo nezaopatrená osoba musí spĺňať kritériá a podmienky ustanovené v prílohe III.

b) Podrobnosti o prideľovaní a vyplácaní príspevku sú uvedené v prílohe IV.

6. Príspevok na nájomné

a) Príspevok na nájomné sa vypláca mesačne zamestnancom zaradeným do triedy B, C, A 1 a A 2, ktorí sú ubytovaní ako nájomníci alebo podnájomníci a platia nájomné – okrem servisných poplatkov, ktoré sa považujú za záväzok nájomníka v krajine pobytu – ktoré prevyšuje určený podiel ich funkčných požitkov.

b) Spôsob výpočtu príspevku je uvedený v prílohe V.

c) Zamestnanci, ktorí dostávajú príspevok na nájomné, okamžite informujú vedúceho administratívneho a osobného oddelenia o akejkoľvek zmene okolností, ktorá by mohla mať vplyv na ich nárok na príspevok.

7. Príspevok na dopravu

Keďže pracovisko je vzdialené od obytných štvrtí a stredisko sa nachádza na vojenskej základni, ktorá nie je dostupná verejnou dopravou, jeho zamestnanci dostanú paušálny mesačný príspevok na dopravu. Výšku príspevku určí riaditeľ na začiatku každého kalendárneho roka.

Článok 12

Príspevok na osobitné povinnosti

1. Zamestnanec sa môže vyzvať, aby dočasne zastával pozíciu v triede, ktorá je vyššia ako jeho súčasná trieda. Od začiatku druhého mesiaca tohto dočasného pracovného zaradenia dostáva vyrovnávací príspevok zodpovedajúci rozdielu medzi odmenou, na ktorú má nárok v rámci svojej súčasnej triedy a stupňa, a odmenou, ktorú by dostal v stupni, do ktorého by bol zaradený, keby bol vymenovaný do triedy svojho dočasného pracovného zaradenia.

Trvanie dočasného pracovného zaradenia nesmie presiahnuť jeden rok s výnimkou prípadu, keď má toto zaradenie priamo alebo nepriamo nahradiť zamestnanca, ktorý bol preložený na inú pozíciu, povolaný na výkon vojenskej služby, alebo je neprítomný z dôvodu predĺženého pracovného voľna zo zdravotných dôvodov.

2. Riaditeľ môže od prípadu k prípadu priradiť k určitým pozíciám príspevok za ďalšiu zodpovednosť, ak zamestnanec musí prevziať zodpovednosť za vedenie tímu, ktorého jeden alebo viac členov je zaradených v rovnakej triede ako on. Maximálnu výšku tohto príspevku určí riaditeľ na začiatku každého kalendárneho roka.

Článok 13

Príspevok na usídlenie a príspevok na presídlenie

1. Príspevok na usídlenie

a) Príspevok na usídlenie sa vypláca zamestnancom, ktorých bydlisko bolo v čase, keď nastúpili do služobného pomeru v stredisku, vzdialené viac ako 100 kilometrov od ich pracoviska.

b) Výška príspevku predstavuje 30-dňový základný plat.

c) Príspevok na usídlenie sa zamestnancovi vyplatí ako preddavok, keď v stredisku prevezme svoje pracovné povinnosti.

d) Zamestnanci sú povinní vrátiť polovicu príspevku na usídlenie, ak odídu z pozície z vlastného podnetu pred uplynutím dvoch rokov.

e) Riaditeľ môže povoliť výnimku z ustanovení, ktoré upravujú vrátenie príspevku, ak ich prísne uplatňovanie môže spôsobiť osobitné ťažkosti.

2. Príspevok na presídlenie

a) Zamestnanec, ktorý poskytne dôkaz o zmene bydliska, ktoré sa nachádza ďalej ako 100 kilometrov od jeho pracoviska, má po skončení služby nárok na príspevok na presídlenie zodpovedajúci 30-dňovému základnému platu, ak ukončil štvorročnú službu a nedostane podobný príspevok vo svojom novom zamestnaní.

b) V prípadoch, keď nárok na príspevok na presídlenie má aj manžel/manželka alebo registrovaný partner zamestnanca, tento príspevok sa vyplatí len osobe, ktorej základný plat je vyšší.

c) Zamestnanec, ktorý odpracoval viac ako dva roky, ale menej ako štyri roky v tomto zamestnaní, dostane príspevok na presídlenie úmerný dĺžke zotrvania v službe.

d) V prípade smrti zamestnanca sa príspevok na presídlenie vyplatí pozostalému manželovi/manželke, registrovanému partnerovi alebo, ak takáto osoba neexistuje, závislým osobám v zmysle prílohy III, aj keď sa požiadavka na dĺžku zotrvania v službe ustanovená v písmene a) tohto odseku nesplnila.

Článok 14

Zrážky

1. Interná daň

Interná daň predstavuje 40 % základného platu v danej triede a stupni. Pripočítaním tejto sumy k čistému základnému platu sa vypočíta hrubý základný plat. Táto suma sa uvedie ako mesačná zrážka na výplatných páskach.

2. Príspevky na dôchodkové zabezpečenie

Mesačná zrážka, ako ju schválili koordinované organizácie pre systém dôchodkového zabezpečenia, ktorá sa vzťahuje na zamestnancov a zodpovedá percentuálnemu podielu čistého základného platu, sa odpočíta od funkčných požitkov zamestnancov a vypláca do dôchodkového rozpočtu strediska.

3. Príspevky na dávky sociálneho zabezpečenia

Mesačná zrážka na dávky sociálneho zabezpečenia sa odpočíta od funkčných požitkov zamestnancov. Minimálne dávky sociálneho zabezpečenia zahŕňajú platby za zdravotnú starostlivosť, práceneschopnosť/invaliditu a životné poistenie.

Tretinu príspevkov na dávky sociálneho zabezpečenia znáša zamestnanec a zostávajúce dve tretiny stredisko.

Percentuálny podiel sa určí na začiatku roka na nasledujúcich 12 mesiacov dohodou medzi strediskom a poisťovňou, ktorá prevádzkuje príslušný systém. Odpočítaná suma sa priráta k príspevku zamestnávateľa.

Článok 15

Preddavky na odmenu a ich vrátenie

1. Ak riaditeľ nerozhodne inak, vedúci administratívneho a osobného oddelenia strediska môže v závislosti od dostupných finančných zdrojov povoliť bezúročné preddavky pre zamestnancov, ktorí sa nachádzajú v neočakávaných osobných finančných problémoch.

2. Výška tohto preddavku neprekročí trojmesačný čistý základný plat.

3. Tieto preddavky sa splácajú mesačnými zrážkami z funkčných požitkov zamestnancov; preddavky sa musia vrátiť do desiatich mesiacov od konca mesiaca, v ktorom sa poskytli.

KAPITOLA IV

Cestovné náklady

Článok 16

Usídlenie a presídlenie

1. Zamestnanci majú nárok na náhradu cestovných nákladov na cestu z predchádzajúceho pracoviska do miesta strediska, a to pre seba a rodinných príslušníkov, ktorí s nimi žijú.

2. Rovnaký nárok sa uplatňuje vtedy, ak zamestnanci rozviažu služobný pomer so strediskom a vracajú sa do krajiny, v ktorej mali pracovisko pred nástupom do strediska, alebo zodpovedajúce náklady, ak sa zamestnanec presťahuje do inej krajiny.

3. Náhrada sa vyplatí v súlade s ustanoveniami prílohy VI odd. I tohto služobného poriadku.

Článok 17

Výdavky na sťahovanie

1. Zamestnanci majú nárok na náhradu nákladov na sťahovanie z predchádzajúceho pracoviska do miesta strediska.

Rovnaký nárok sa uplatňuje vtedy, ak zamestnanci rozviažu služobný pomer so strediskom a vracajú sa do krajiny, v ktorej mali pracovisko pred nástupom do strediska.

2. Náhrada nákladov zahŕňa sťahovanie osobných vecí pre domácnosť zamestnancov okrem motorových vozidiel, člnov a iných dopravných prostriedkov v súlade s prílohou VI.

Náhradu vyplatí priamo stredisko po predložení vyúčtovania od sťahovacej firmy.

Článok 18

Služobné cesty

Zamestnanci majú nárok na náhradu výdavkov, ktoré im vzniknú v súvislosti so služobnou cestou nariadenou riaditeľom.

Náhrada sa týka samotných cestovných nákladov, ako aj ubytovacích a súvisiacich nákladov na miestach, do ktorých sú zamestnanci vyslaní. Podmienky, sadzby a ostatné podrobnosti o náhrade týchto nákladov sú uvedené v prílohe VII.

KAPITOLA V

Vnútorná organizácia

Článok 19

Pracovný čas

1. Bežný pracovný čas zamestnancov je 40 hodín týždenne, pričom sa práca vykonáva v súlade so všeobecným harmonogramom, ktorý stanoví riaditeľ.

2. Riaditeľ môže povoliť pružný pracovný čas podľa osobnej situácie zamestnancov alebo obmedzení ich konkrétnej práce.

3. V naliehavých pracovných situáciách sa môže zamestnanec vyzvať, aby zostal v pracovnej pohotovosti na pracovisku alebo doma mimo bežného pracovného času.

4. Nadčasy, ktoré zamestnanci odpracujú mimo bežného pracovného času uvedeného v odseku 1, im zakladajú nárok na náhradné voľno alebo odmenu za prácu nadčas. Za nadčasy sa však považujú len nadčasy odpracované s predchádzajúcim súhlasom príslušného vedúceho oddelenia. Potrebné je usilovať sa o to, aby sa práca nadčas udržala na minimálnej úrovni.

Odpracované nadčasy zakladajú dotknutému zamestnancovi nárok na:

a) náhradné voľno alebo

b) ak toto voľno nemožno poskytnúť z dôvodu požiadaviek služby, odmenu za prácu nadčas vo výške 133 % základného platu.

5. Nočná práca: hodiny odpracované medzi 20.30 a 7.00 sa platia podľa sadzieb za nočnú prácu; ak sa však tieto hodiny odpracujú bez prestávky po dennej práci, nepovažujú sa za nočnú prácu, ak uvedenú lehotu neprekročia o viac ako 1,5 hodiny.

Hodiny nočnej práce, ktoré neprekročia počet uvedený v odseku 1, zakladajú nárok na ďalšiu odmenu vo výške 50 % základného platu.

Nadčas odpracovaný v noci sa platí vo výške 150 % nadčasov odpracovaných cez deň.

6. Ak si to vyžadujú osobitné okolnosti, o ktorých rozhodne riaditeľ podľa vlastného uváženia, môže sa od niektorých zamestnancov požadovať, aby pracovali cez víkend. V takýchto prípadoch im odpracované hodiny zakladajú nárok na náhradné voľno alebo odmenu.

7. Nadčasy alebo nočná práca zamestnancov triedy A 4 alebo vyššej nezakladajú nárok na náhradu ani odmenu.

8. Vykonávacie predpisy k tomuto článku vymedzí riaditeľ.

Článok 20

Práca na čiastočný úväzok a práca na diaľku

1. Zamestnanec môže požiadať o povolenie na prácu na čiastočný úväzok alebo prácu na diaľku.

Riaditeľ môže takéto povolenie udeliť, ak je zlučiteľné so služobnými záujmami.

2. Stredisko zamestnancovi na žiadosť odpovie do jedného mesiaca.

3. Vykonávacie predpisy k tomuto článku vymedzí riaditeľ.

Článok 21

Štátne sviatky

Riaditeľ vypracuje zoznam štátnych sviatkov zohľadňujúc úradný zoznam štátnych sviatkov uverejnený v Boletín Oficial del Estado (BOE) a Úradnom vestníku Európskej únie.

Tieto štátne sviatky sa neodpočítavajú od nároku na riadnu dovolenku zamestnancov.

Ak jeden z týchto dní pripadne na sobotu alebo nedeľu, riaditeľ môže určiť iný náhradný deň.

Článok 22

Dovolenka

1. Riadna dovolenka

a) Nárok Zamestnanci majú nárok na platenú riadnu dovolenku v dĺžke 2,5 pracovného dňa za každý dokončený mesiac služobného pomeru. Tento nárok sa uplatňuje každý kalendárny rok. Zamestnanci prijatí medzi 1. aprílom a 30. júlom majú nárok na 15 dní dovolenky vopred zo svojho celoročného nároku na dovolenku, ak si chcú dovolenku vybrať po 30. júli. Ak si zamestnanec nevyčerpal všetku dovolenku do 31. decembra, riaditeľ alebo jeho zástupca môže povoliť prenesenie maximálne dvanásť dní dovolenky do nasledujúceho roka. Akýkoľvek prenesený nárok na dovolenku, ktorá sa nevyčerpá do 30. júna, zaniká.

b) Správny postup Zamestnanci, ktorí si chcú vybrať dovolenku v rámci nároku vymedzeného v písm. a), musia získať predchádzajúce povolenie riaditeľa alebo jeho zástupcu. Záznam o dovolenke vedie administratívne oddelenie strediska. Postup, ktorý sa má dodržiavať, sa stanoví v internom memorande podpísanom riaditeľom.

c) Nevyčerpaná dovolenka pri odchode zamestnancov Nevyčerpaná dovolenka v čase odchodu zamestnancov zo strediska zaniká. Ak však riaditeľ písomne potvrdí, že z dôvodu pracovných požiadaviek si zamestnanec nemohol vyčerpať celú dovolenku, zamestnanec má nárok na platbu vo výške jednej tridsatiny svojho mesačného čistého základného platu za každý deň takto nahromadenej dovolenky.

2. Neplatené voľno

a) Na žiadosť zamestnanca mu riaditeľ môže udeliť neplatené voľno z osobných dôvodov, ak je to zlučiteľné so záujmami strediska.

b) Celkové trvanie takéhoto voľna nesmie prekročiť jeden rok.

c) Počas takéhoto voľna zamestnanec nemá nárok na postup na vyšší stupeň alebo na povýšenie do vyššej triedy; jeho účasť v systéme sociálneho zabezpečenia ustanoveného v článkoch 8 a 14 sa, ako aj poistenie rizika v rámci systému, pozastaví. Zamestnanec, ktorý nevykonáva zárobkovú činnosť, môže však najneskôr jeden mesiac po uplynutí mesiaca, v ktorom sa začne jeho voľno z osobných dôvodov, požiadať o pokračovanie svojho poistenia za podmienky, že bude uhrádzať svoje príslušné príspevky. Zamestnanec, ktorý dokáže, že nemôže získať práva na dôchodok z iného dôchodkového systému, môže požiadať o pokračovanie v nadobúdaní ďalších práv na dôchodok pod podmienkou, že bude uhrádzať svoje príslušné príspevky.

3. Pracovné voľno zo zdravotných dôvodov, materská dovolenka, otcovská dovolenka a iná mimoriadna dovolenka

Okrem riadnej dovolenky sa poskytne mimoriadna dovolenka, a to z dôvodu choroby, materstva, otcovstva, rodičovských povinností alebo výnimočných okolností.

Podrobnosti a postupy, ktoré sa majú dodržiavať, sú uvedené v prílohe VIII.

Článok 23

Dovolenka na návštevu domova

1. Zamestnanci, ktorí majú nárok na príspevok na expatriáciu, majú nárok na dovolenku na návštevu domova, okrem zamestnancov, ktorí pri svojom vymenovaní mali len štátnu príslušnosť krajiny zamestnania. Uplatňuje sa nasledujúce:

a) Dovolenka na návštevu domova predstavuje osem pracovných dní každé dva roky plus čas na cestovanie vypočítaný na základe najrýchlejšieho spôsobu dopravy.

b) Dovolenku na návštevu domova možno čerpať šesť mesiacov pred skončením obdobia, na ktoré sa vzťahuje. Ak sa nevyčerpá do šiestich mesiacov po skončení obdobia, na ktoré sa vzťahuje, pre toto dvojročné obdobie sa zruší. Dátum, keď sa dovolenka na návštevu domova skutočne vyberie za akékoľvek dvojročné obdobie, nemá vplyv na dátum vybratia ďalšej dovolenky na návštevu domova.

c) Ak je manžel/manželka alebo registrovaný partner zamestnaný v stredisku a obaja majú nárok na dovolenku na návštevu domova, poskytne sa v súlade s týmito podmienkami: i) ak obaja majú domov v tej istej krajine, každý z nich má nárok na dovolenku na návštevu domova v tejto krajine každé dva roky; ii) ak sú ich domovy v dvoch rôznych krajinách, každý z nich má nárok na dovolenku na návštevu domova v jeho alebo v jej krajine každé dva roky; iii) nezaopatrené deti páru a prípadne osoba sprevádzajúca tieto deti majú nárok len na jednu dovolenku na návštevu domova každé dva roky; ak majú rodičia svoje domovy v dvoch rôznych krajinách, dovolenku na návštevu domova možno čerpať v ktorejkoľvek z týchto dvoch krajín.

2. Zamestnanec, ktorý čerpá dovolenku na návštevu domova, má v súlade s postupmi ustanovenými v článku 18 nárok na náhradu cestovných výdavkov na obojsmernú cestu pre seba, svoje deti, a ak dostáva príspevok na domácnosť, aj pre svoju manželku/manžela alebo registrovaného partnera, ale nie na denné diéty na čas cestovania.

3. Zamestnanci, ktorí si nevyčerpajú dovolenku na návštevu domova, nemajú nárok na náhradu.

4. Dovolenka na návštevu domova sa poskytuje za týchto podmienok:

a) dotknutá osoba sa musí písomne zaviazať, že strávi dovolenku na návštevu domova v krajine svojho úradného domova;

b) dotknutá osoba sa musí písomne zaviazať, že nepodá výpoveď zo strediska počas šiestich mesiacov od skončenia obdobia, ktorého sa nárok na dovolenku na návštevu domova týka (bez ohľadu na dátum skutočného čerpania dovolenky);

c) vedúci oddelenia musí potvrdiť, že s najväčšou pravdepodobnosťou nebude požadovať služby zamestnanca počas obdobia uvedeného v písmene b).

Nedodržanie písmena a) bude mať za následok, že dotknutý zamestnanec bude povinný nahradiť satelitnému stredisku všetky platby, ktoré od neho získal v súvislosti s dovolenkou na návštevu domova, a taktiež môže mať za následok, že sa nevyčerpaná dovolenka zamestnanca skráti o počet dní poskytnutej dovolenky na návštevu domova. Riaditeľ môže rozhodnúť o výnimke z ustanovení písmen b) a c), ak dospel k záveru, že ich prísne uplatňovanie by bolo voči dotknutému zamestnancovi nespravodlivé alebo by mu spôsobilo osobitné ťažkosti.

KAPITOLA VI

Správy a povýšenie

Článok 24

Všeobecné ustanovenia

1. Práca všetkých zamestnancov okrem riaditeľa za predchádzajúci rok sa hodnotí každý rok najneskôr do 28. februára.

Správy obsahujú komentár k príslušnej odbornosti zamestnancov a poskytujú príležitosť pochváliť ich, alebo naopak upozorniť ich na nedostatky s cieľom dosiahnuť zlepšenie v ich práci.

2. V správe sa hodnotia najmä tieto kritériá:

a) pracovitosť a dochvíľnosť;

b) kvalita a rýchlosť práce;

c) iniciatívnosť;

d) správanie a medziľudské vzťahy.

Celkové súhrnné hodnotenie sa zosumarizuje vo forme výročnej správy, ktorá je súčasťou osobného spisu zamestnanca.

3. Ak sa v práve uvedie, že zamestnanec dosahuje podpriemerný výkon, riaditeľ môže žiadať vypracovanie dodatočnej priebežnej správy po 6 mesiacoch.

Článok 25

Postup

1. Riaditeľ určí zamestnancov zodpovedných za podávanie správ o zamestnancoch, ktorí sú im úplne alebo čiastočne podriadení.

2. Zamestnanec zodpovedný za vypracovanie správy s každým dotknutým zamestnancom, ktorého správu vypracováva, uskutoční osobný pohovor. Hodnotenému zamestnancovi sa oznámi jeho ročné hodnotenie a následne tento zamestnanec podpíše správu, čím potvrdí, že sa s ňou oboznámil.

3. Výročná správa je administratívnym aktom vytvoreným na interné použitie. Nie je možné sa voči nej odvolať na žiadnom externom orgáne.

4. Po vypracovaní všetkých správ riaditeľ zvolá komisiu pre povýšenie, ktorej predsedá, pričom jej členmi sú všetci zamestnanci, ktorí vypracovali jednu alebo viacero správ.

Rokovací poriadok komisie pre povýšenie prijme riaditeľ.

Článok 26

Činnosti nadväzujúce na správu

1. Komisia pre povýšenie môže riaditeľovi navrhnúť niektoré z uvedených opatrení zamerané na odmenenie zamestnanca, ktorého výkon sa uznal za mimoriadne dobrý:

a) udelenie finančného bonusu;

b) mimoriadne zvýšenie stupňa;

c) povýšenie do vyššej triedy, ak to daná rozpočtovaná pozícia umožňuje.

2. Negatívna správa môže byť dôvodom na to, aby zamestnanec zostal vo svojom súčasnom stupni ďalší rok.

3. Dve alebo viaceré negatívne správy môžu byť dôvodom na rozviazanie služobného pomeru alebo neobnovenie zmluvy.

4. Ak sa v dodatočnej priebežnej správe uvedenej v článku 24 ods. 3 nepreukáže, že u zamestnanca došlo k zlepšeniu výkonu, riaditeľ môže prijať jedno z týchto opatrení:

a) ponechať zamestnanca na súčasnom stupni ďalšie obdobie 12 mesiacov;

b) vypovedať zamestnancovi zmluvu v súlade s článkom 7 bodom 3.

5. O výške finančnej odmeny ustanovenej v odseku 1 a v ďalších vykonávacích predpisoch k tomuto článku rozhoduje riaditeľ na začiatku každého rozpočtového roka.

KAPITOLA VII

Disciplinárne opatrenia

Článok 27

Disciplinárne opatrenia

1. Každé porušenie povinností vyplývajúcich z tohto služobného poriadku zamestnancom alebo bývalým zamestnancom, či už úmyselné alebo spôsobené nedbanlivosťou, vystaví tohto zamestnanca disciplinárnemu konaniu.

2. Ak sa riaditeľ dozvie o dôkaze porušenia povinností v zmysle odseku 1, môže začať administratívne vyšetrovanie, aby sa overilo, či k tomuto porušeniu došlo.

3. Disciplinárne predpisy, postupy a opatrenia a predpisy týkajúce sa administratívneho vyšetrovania sú ustanovené v prílohe IX.

KAPITOLA VIII

Opravné prostriedky a odvolacia komisia

Článok 28

Opravné prostriedky

1. Každá osoba, na ktorú sa vzťahuje tento služobný poriadok, môže predložiť riaditeľovi žiadosť, aby prijal rozhodnutie, ktoré sa jej týka v záležitostiach, na ktoré sa vzťahuje tento služobný poriadok. Riaditeľ oboznámi dotknutú osobu so svojím odôvodneným rozhodnutím do dvoch mesiacov odo dňa podania žiadosti. Ak sa na žiadosť do konca tejto lehoty neodpovie, považuje sa to za nepriame rozhodnutie, ktorým sa sťažnosť zamieta, pričom takéto rozhodnutie môže byť predmetom sťažnosti v súlade s nasledujúcimi odsekmi.

2. Každá osoba, na ktorú sa vzťahuje tento služobný poriadok, môže riaditeľovi predložiť sťažnosť na akt, ktorý má na ňu nepriaznivý účinok, a to buď ak riaditeľ prijal rozhodnutie, alebo ak neprijal opatrenie predpísané služobným poriadkom. Sťažnosť sa musí podať do troch mesiacov. Táto lehota začína plynúť:

a) dňom uverejnenia aktu, ak ide o opatrenie všeobecného charakteru;

b) dňom oznámenia rozhodnutia dotknutej osobe, ale najneskôr v deň, keď dotknutá osoba toto oznámenie dostala, pokiaľ ide o opatrenie individuálneho charakteru; ak však akt, ktorý sa týka uvedenej osoby, obsahuje aj sťažnosť na ďalšiu osobu, táto lehota začne plynúť pre túto druhú osobu dňom, keď dostane príslušné oznámenie, ale v každom prípade najneskôr dňom uverejnenia;

c) dňom skončenia lehoty na odpoveď, ak sa sťažnosť týka nepriameho rozhodnutia, ktorým sa zamieta žiadosť, ako sa ustanovuje v odseku 1.

3. Riaditeľ oznámi dotknutej osobe svoje odôvodnené rozhodnutie do jedného mesiaca odo dňa podania sťažnosti. Ak po uplynutí tejto lehoty dotknutá osoba na svoju sťažnosť odpoveď nedostane, považuje sa to za nepriame rozhodnutie, ktorým sa jej sťažnosť zamieta, a môže sa proti nemu odvolať podľa článku 5.

V prípade zápornej odpovede môže zamestnanec požadovať mediáciu. Táto mediácia nie je povinná.

4. Riaditeľ vymenuje mediátora na dobu troch rokov, ktorú možno obnoviť.

Mediátor je kvalifikovaný nezávislý právny expert.

Riaditeľ a dotknutý zamestnanec mu poskytnú všetky dokumenty, ktoré považuje za potrebné na preskúmanie prípadu.

Svoje závery predloží do 15 dní odo dňa, kedy sa oboznámil s prípadom.

Tieto závery nie sú záväzné ani pre riaditeľa, ani pre zamestnanca.

Náklady na mediáciu znáša stredisko, ak riaditeľ závery mediátora odmietne, ak zistenia mediátora odmietne prijať zamestnanec, sám znáša 50 % nákladov.

5. Po vyčerpaní všetkých možností prvého stupňa (interné administratívne odvolanie) môžu zamestnanci požadovať urovnanie pred odvolacou komisiou strediska.

Zloženie, činnosť a osobitné postupy tohto orgánu sú uvedené v prílohe X.

6. Rozhodnutia odvolacej komisie sú záväzné pre obe strany. Nemožno sa proti nim odvolať. Odvolacia komisia môže:

a) zrušiť alebo potvrdiť napadnuté rozhodnutia;

b) v niektorých prípadoch nariadiť stredisku, aby nahradilo akúkoľvek materiálnu škodu, ktorá vznikla zamestnancovi, a to odo dňa, kedy zrušené rozhodnutie nadobudlo účinnosť;

c) okrem toho rozhodnúť, že stredisko v rámci hraníc, ktoré určila odvolacia komisia, nahradí odôvodnené výdavky, ktoré vznikli sťažovateľovi, ako aj výdavky na dopravu, ubytovanie a stravu vypočutých svedkov. Tieto výdavky sa vypočítajú na základe článku 18 a prílohy VII k tomuto služobnému poriadku.

KAPITOLA IX

Systém dôchodkového zabezpečenia

Článok 29

Systém dôchodkového zabezpečenia

Na zamestnancov strediska sa uplatňujú pravidlá a podmienky ustanovené v pravidlách systému dôchodkového zabezpečenia strediska v súlade s pravidlami systému dôchodkového zabezpečenia koordinovaných organizácií. Nový systém dôchodkového zabezpečenia (NPS) strediska sa uplatňuje na zamestnancov, ktorí nastúpili do služobného pomeru po 30. júni 2005.

KAPITOLA X

Dočasné preloženie zamestnancov strediska

Článok 30

Dočasné preloženie zamestnancov strediska

Dočasne preložený zamestnanec je zamestnanec, ktorý sa rozhodnutím riaditeľa preložil v záujme služby na dočasnú prácu na pozícii mimo strediska.

Dočasné preloženie v záujme služby sa riadi týmito pravidlami:

a) rozhodnutie o dočasnom preložení prijíma riaditeľ po vypočutí dotknutého zamestnanca;

b) o trvaní dočasného preloženia rozhoduje riaditeľ;

c) na konci každého šiesteho mesiaca môže dotknutý zamestnanec požiadať o ukončenie dočasného preloženia;

d) dočasne preložený zamestnanec má nárok na vyrovnávací príspevok, ak je celková odmena za prácu na pozícii, na ktorú bol dočasne preložený, menšia ako odmena poskytovaná v rámci jeho triedy a stupňa v stredisku; podobne má nárok na náhradu všetkých dodatočných výdavkov spojených s jeho dočasným preložením;

e) dočasne preložený zamestnanec naďalej platí príspevky na dôchodok na základe platu za aktívny služobný pomer vyplácaného v rámci jeho triedy a stupňa v stredisku;

f) dočasne preložený zamestnanec si zachová svoje pracovné miesto, nárok na postup na vyšší stupeň a oprávnenosť na povýšenie;

g) po skončení dočasného preloženia sa zamestnanec okamžite znovu dosadí na jeho predchádzajúcu pozíciu alebo na prvé voľné pracovné miesto, ktoré zodpovedá jeho triede, pod podmienkou, že spĺňa požiadavky pre túto pozíciu.

HLAVA III

USTANOVENIA UPLATNITEĽNÉ NA MIESTNYCH ZAMESTNANCOV

Článok 31

Štatutárne ustanovenia

Miestni zamestnanci sú pomocní zamestnanci, ktorí sa v zásade prijímajú na krátke obdobia. Nemajú štatút medzinárodných zamestnancov a v plnej miere podliehajú zákonom a iným právnym predpisom hostiteľského štátu, v ktorom sú zamestnaní. Uplatňuje sa nasledujúce:

a) Miestni zamestnanci sú zamestnanci, ktorí nezastávajú pozície vymedzené v tabuľke členov personálu strediska.

b) Podľa ustanovení tohto oddielu podmienky zamestnania miestnych zamestnancov, najmä: i) podmienky ich prijímania a vypovedania ich zmluvy; ii) ich dovolenky a iii) ich odmeny stanovuje stredisko v súlade s platnými predpismi a praxou na mieste, kde majú vykonávať svoje pracovné povinnosti.

c) Miestni zamestnanci sú viazaní ustanoveniami hlavy I a týmito ustanoveniami hlavy II: i) kapitola II: článok 5 (veková hranica pre služobný pomer) a článok 6 (lekárske prehliadky); ii) kapitola III: článok 15 (preddavky na odmenu); iii) kapitola III: článok 18 (služobné cesty); iv) kapitola V: článok 19 (pracovný čas) a článok 21 (štátne sviatky); v) príloha IX: náhrada škody a akýkoľvek predpis, ktorý sa na nich zakladá.

Článok 32

Sociálne zabezpečenie

Pokiaľ ide o sociálne zabezpečenie, stredisko zodpovedá za podiel zamestnávateľa na príspevkoch na sociálne zabezpečenie podľa súčasných predpisov v mieste, kde majú zamestnanci vykonávať svoje pracovné povinnosti.

Článok 33

Odmena

1. Odmena miestnych zamestnancov je zmluvne stanovená, skladá sa z čistého mesačného platu bez akýchkoľvek ďalších príspevkov bez ohľadu na rodinnú a sociálnu situáciu dotknutej osoby.

2. Keďže miestni zamestnanci nepožívajú výhody systému dôchodkového zabezpečenia, nevykoná sa žiadna zrážka na toto zabezpečenie.

3. Na začiatku roka sa odmena miestnych zamestnancov zvýši o rovnaký percentuálny podiel ako správna rada poskytne zamestnancom.

HLAVA IV

ZASTÚPENIE ZAMESTNANCOV

Článok 34

Zastúpenie zamestnancov

1. Výbor zamestnancov zastupuje všetkých zamestnancov strediska, ako sa vymedzuje v článku 1.

2. Výbor zamestnancov volia na obdobie dvoch rokov zamestnanci strediska v tajnom hlasovaní.

3. Výbor zamestnancov:

a) obhajuje profesionálne záujmy všetkých zamestnancov strediska;

b) predkladá návrhy na zlepšenie situácie zamestnancov;

c) predkladá návrhy týkajúce sa spoločenských, kultúrnych a športových aktivít zamestnancov;

d) zastupuje všetkých zamestnancov vo vzťahu k zamestnaneckým združeniam iných medzinárodných organizácií.

4. Referenčný rámec vykonávania tohto článku schvaľuje riaditeľ po porade s výborom zamestnancov.

HLAVA V

PRECHODNÉ USTANOVENIA

Článok 35

Prechodné ustanovenia

1. Zamestnancom so služobným pomerom ku dňu nadobudnutia účinnosti tohto služobného poriadku, ktorí boli v službe strediska bez prerušenia viac ako tri roky, sa na konci trvania súčasnej zmluvy ponúkne zmluva na dobu neurčitú.

2. Zamestnancom, ktorí boli ku dňu nadobudnutia účinnosti tohto služobného poriadku v službe strediska menej ako tri roky, sa na konci trvania ich druhej zmluvy ponúkne zmluva na dobu neurčitú.

PRÍLOHA I NÁHRADA ZA STRATU ZAMESTNANIA (uvedená v článku 7 tohto služobného poriadku) 1. Nárok na náhradu za stratu zamestnania a) Náhrada za stratu zamestnania sa môže udeliť zamestnancovi, ktorého služobný pomer sa ukončil podľa článku 7 ods. 3 písm. a) bodov i) až vi) služobného poriadku. b) Náhrada sa nevyplatí, ak: i) zamestnanec získal inú pozíciu v rovnakej alebo vyššej triede v stredisku; ii) zamestnanec získal novú pozíciu v inej medzinárodnej organizácii v tej istej lokalite; iii) zamestnanec, ako štátny zamestnanec členského štátu alebo medzinárodnej organizácie, získal opätovné zaradenie a odmenu vo svojej vnútroštátnej správe alebo v medzinárodnej správe do troch mesiacov od vypovedania jeho zmluvy strediskom; iv) zmluva zamestnanca sa vypovedala v dôsledku disciplinárneho konania. 2. Výplata náhrady Zamestnanci majú nárok na náhradu, ktorá sa rovná 100 % ich čistej mesačnej odmeny vynásobenej počtom rokov odpracovaných v stredisku do maximálnej výšky 24 mesiacov. Za čistú odmenu sa považuje základný plat zvýšený o všetky ďalšie príspevky a náhrady vyplácané mesačne. Výška náhrady nepredstavuje počet mesiacov prevyšujúci dobu, počas ktorej by zamestnanec musel pracovať pred dosiahnutím veku uvedeného v článku 5 tohto služobného poriadku.

PRÍLOHA II PRÍSPEVOK NA EXPATRIÁCIU (uvedený v článku 10 služobného poriadku) 1. Zamestnanci s nárokom ustanoveným v článku 10 služobného poriadku dostávajú mesačný príspevok na expatriáciu. Výška príspevku je: a) zamestnanci prijatí pred 1. januárom 1996: i) zamestnanci, ktorí majú nárok na príspevok na domácnosť: 20 % referenčného platu; ii) zamestnanci, ktorí nemajú nárok na príspevok na domácnosť: 16 % referenčného platu; b) zamestnanci prijatí od 1. januára 1996: i) zamestnanci, ktorí majú nárok na príspevok na domácnosť: 18 % referenčného platu za prvých desať rokov služobného pomeru; ii) zamestnanci, ktorí nemajú nárok na príspevok na domácnosť: 14 % referenčného platu za prvých desať rokov služobného pomeru. 2. Príspevok sa vypočíta na základe prvého stupňa triedy pri nástupe alebo povýšenia. V jedenástom, dvanástom a trinástom roku sa percentuálny podiel 14 % a 18 % zníži o jeden percentuálny bod ročne, teda na 11 % a 15 %. 3. Výška príspevku na expatriáciu nesmie byť nižšia ako základný plat, ktorý sa vypláca zamestnancom v triede B 3 prvom stupni. 4. Zamestnanci, ktorí majú nárok na príspevok na expatriáciu a ktorí majú nezaopatrené deti, na ktoré sa nevypláca príspevok na vzdelanie, majú nárok na vyplatenie príspevku na expatriáciu dieťaťa, ako sa ustanovuje v koordinovaných organizáciách.

PRÍLOHA III DETI A INÉ ZÁVISLÉ OSOBY (uvedené v článkoch 11 a 13 služobného poriadku) 1. Nezaopatrené deti a) Legitímne, zákonne uznané vlastné alebo osvojené dieťa zamestnanca, jeho manželky/manžela alebo registrovaného partnera, ktoré sa považuje za nezaopatrenú osobu, je dieťa, ktorého nepretržitú starostlivosť a vzdelávanie zabezpečuje tento zamestnanec a ktoré žije nepretržite s rodinou, a to v lokalite, kde zamestnanec pracuje alebo v lokalite, kde žije druhý rodič. b) Dieťa zamestnanca, jeho manželky/manžela alebo registrovaného partnera, ktoré trpí zdravotným postihnutím, bez ohľadu na jeho vek sa považuje za nezaopatrené. c) Dieťa zamestnanca sa nepovažuje za nezaopatrenú osobu: i) keď dosiahne vek 26 rokov; ii) ak pred dosiahnutím tohto veku dostáva vlastný plat, príjem alebo honorár. 2. Iné závislé osoby a) Osoba iná ako nezaopatrené dieťa vymedzené v odseku 1 sa môže považovať za nezaopatrenú osobu zamestnanca za týchto podmienok: i) je rodičom alebo iným blízkym pokrvným alebo manželským príbuzným; ii) žije nepretržite so zamestnancom alebo jeho manželkou/manželom alebo registrovaným partnerom alebo je pravidelne prijímaná do zariadenia, ktoré poskytuje špecializovanú zdravotnú starostlivosť; iii) dotknutá osoba nemá dostatočné vlastné zdroje na živobytie.

PRÍLOHA IV ZÁVISLÉ OSOBY SO ZDRAVOTNÝM POSTIHNUTÍM (uvedené v článku 11 služobného poriadku) 1. Nezaopatrená osoba sa považuje za osobu so zdravotným postihnutím, ak sa na základe lekárskych dôkazov určí, že trpí vážnym a trvalým zdravotným postihnutím, ktoré si vyžaduje osobitnú starostlivosť alebo dohľad, prípadne osobitné vzdelávanie alebo osobitnú odbornú prípravu. 2. O vyplácaní príspevku rozhoduje riaditeľ po porade s komisiou ustanovenou ad hoc na tento účel, ktorej členom je aspoň jeden lekár. V rozhodnutí riaditeľa sa uvedie doba, počas ktorej sa má príspevok vyplácať, ktorá podlieha preverovaniu. 3. Kritériom pre nárok podľa ustanovení tohto služobného poriadku je vážne a trvalé obmedzenie fyzickej alebo duševnej činnosti. To znamená, že nezaopatrené osoby sa považujú za osoby so zdravotným postihnutím, ak trpia: a) vážnym alebo chronickým postihnutím centrálnej alebo vegetatívnej nervovej sústavy bez ohľadu na to, čím je spôsobené, ako sú mozgové choroby, myopatia a vegetatívna paralýza; b) vážnym postihnutím pohybovej sústavy; c) vážnym postihnutím jedného alebo viacerých zmyslových orgánov; d) chronickou duševnou chorobou spôsobujúcou pracovnú neschopnosť. Uvedený zoznam sa nepovažuje za vyčerpávajúci. Je len orientačný a nepoužíva sa ako základ pre hodnotenie stupňa zdravotného postihnutia alebo pracovnej neschopnosti. Výška príspevku sa rovná výške príspevku na nezaopatrené dieťa a pripočítava sa k nemu.

PRÍLOHA V PRÍSPEVOK NA NÁJOMNÉ (uvedený v článku 11 služobného poriadku) 1. Výška príspevku predstavuje podiel rozdielu medzi skutočne zaplateným nájomným bez všetkých poplatkov uvedených v článku 11 ods. 5 písm. a) služobného poriadku a sumou vypočítanou nasledovne: a) 15 % čistého základného platu pre zamestnancov tried C a B, po B 4 vrátane; b) 20 % čistého základného platu pre zamestnancov tried B 5 a B 6; c) 22 % čistého základného platu pre zamestnancov tried A 1 a A 2. 2. Uvedený podiel je: a) 50 % pre slobodných zamestnancov a ženatých zamestnancov bez závislých osôb; b) 55 % pre zamestnancov s jednou závislou osobou; c) 60 % pre zamestnancov s dvoma alebo viacerými závislými osobami. 3. Príspevok neprekročí: a) 10 % čistého základného platu dotknutého zamestnanca v prípade tried C až B 4 vrátane; b) 15 % čistého základného platu v prípade tried B 5, B 6, A 1 a A 1. Za čistý základný plat sa považuje skutočný základný plat uvedený v ročnej stupnici schválenej správnou radou bez akýchkoľvek ďalších príplatkov alebo zrážok z odmeny.

PRÍLOHA VI CESTOVNÉ NÁKLADY A VÝDAVKY NA SŤAHOVANIE (uvedené v článkoch 16 a 17 služobného poriadku) Oddiel I – Cestovné náklady zamestnancov a ich rodín medzi bydliskom a pracoviskom 1. Zamestnanci, ktorých bydlisko je od pracoviska vzdialené viac ako 100 km, majú nárok podľa ustanovení článku 16 tohto služobného poriadku na náhradu skutočných cestovných nákladov: a) pri nástupe do funkcie, na cestu z miesta bydliska na pracovisko; b) pri preložení z pracoviska, na ktoré nastúpili, na iné pracovisko, ktoré je vzdialené viac ako 100 km; c) pri odchode z pozície: i) buď na cestu z pracoviska do miesta bydliska, ktoré mali v čase nástupu do funkcie; ii) alebo na cestu z pracoviska do miesta bydliska iného ako uvedené bydlisko, ak výdavky, ktoré sa majú nahradiť, nie sú vyššie. 2. Náhrada cestovných nákladov uvedených v ods. 1 sa úplne alebo čiastočne zamietne v týchto prípadoch: a) ak sa nárok neurčí v čase, keď zamestnanec nastúpi do funkcie; b) ak všetky dotknuté výdavky alebo ich časť hradila vláda alebo iný orgán; c) ak zamestnanec odchádza z funkcie a cesta sa neuskutoční do troch mesiacov odo dňa ukončenia jeho služobného pomeru, alebo ak sa administratívnemu oddeleniu žiadosť o náhradu nedoručí do 30 dní od uskutočnenia cesty; d) ak dotknutá osoba odstúpila z funkcie pred dokončením dvanástich mesiacov služobného pomeru v stredisku. 3. Zamestnanci, ktorí spĺňajú podmienky uvedené v odsekoch 1 a 2 a ktorí dostávajú príspevok na domácnosť, majú nárok aj na: a) náhradu cestovných nákladov, ktoré skutočne vznikli ich manželke/manželovi alebo registrovanému partnerovi a nezaopatreným deťom pri príchode k zamestnancovi do miesta, kde má pracovisko; b) náhradu cestovných nákladov, ktoré skutočne vznikli ich manželke/manželovi alebo registrovanému partnerovi a nezaopatreným deťom pri ukončení ich povinností, okrem prípadu, keď sa náhrada môže zamietnuť, ak zamestnanec odstúpi z funkcie pred dokončením dvanástich mesiacov služobného pomeru v stredisku. 4. Manželka/manžel, registrovaní partneri, nezaopatrené deti alebo závislé osoby, ako sa vymedzujú v prílohe III, sa považujú sa osoby zaradené do rovnakej triedy ako dotknutý zamestnanec. Oddiel II – Výdavky na sťahovanie 1. Zamestnanci, ktorých bydlisko je od ich pracoviska vzdialené viac ako 100 km, majú nárok na náhradu skutočných výdavkov na sťahovanie svojich vecí do domácnosti v týchto prípadoch: a) pri nástupe do funkcie; b) pri preložení na neurčitú dobu dlhšiu ako dva mesiace z jedného pracoviska na iné pracovisko vzdialené viac ako 100 km; c) pri odchode zo strediska, okrem prípadu, keď sa náhrada môže zamietnuť, ak zamestnanec odstúpi z funkcie pred dokončením dvanástich mesiacov služobného pomeru v stredisku. 2. Náhrada sa vzťahuje na výdavky, ktoré vznikli zamestnancovi v súvislosti so sťahovaním vecí do domácnosti vrátane ich balenia a nákladov na poistenie proti bežným rizikám (poškodenie, krádež, požiar). Na uplatnenie náhrady výdavkov podľa ustanovení tohto oddielu musia zamestnanci predložiť vedúcemu administratívneho a osobného oddelenia na predchádzajúce schválenie aspoň dva odhady nákladov. Tieto odhady sa musia týkať rovnakej hmotnosti (alebo objemu) prepravovanej na rovnakú vzdialenosť. Ak vedúci administratívneho a osobného oddelenia tieto odhady nákladov považuje za privysoké, môže požiadať o odhady nákladov ďalšie sťahovacie firmy. 3. Zamestnanci si môžu uplatňovať náhradu podľa tohto oddielu len vtedy, ak dotknuté výdavky nehradí vláda alebo iný orgán.

PRÍLOHA VII VÝDAVKY NA SLUŽOBNÉ CESTY (uvedené v článkoch 18 a 29 služobného poriadku) Zamestnanci, ktorí uskutočnia služobnú cestu pre stredisko, majú nárok na náhradu všetkých cestovných nákladov a denných diét na stravu a ubytovanie, keď sa nachádzajú mimo svojho pracoviska v súlade s ustanoveniami článku 18 tohto služobného poriadku. Oddiel I – Dopravné prostriedky 1. Všeobecné pravidlá Služobné cesty zamestnancov sa vykonávajú najúspornejšími dostupnými dopravnými prostriedkami, okrem výnimiek ustanovených v tomto oddieli. Lietadlo a vlak sa považujú za bežné dopravné prostriedky. Riaditeľ však môže povoliť zamestnancom, aby na služobnú cestu použili súkromné alebo služobné auto, predovšetkým ak lekár potvrdí, že zo zdravotných dôvodov nemôžu cestovať lietadlom, pričom cesta vlakom nie je možná alebo je príliš dlhá alebo príliš drahá. Ak sa zamestnanec, ktorý ide na služobnú cestu, rozhodne použiť iný ako najúspornejší dopravný prostriedok a získa na to povolenie, uplatňujú sa tieto pravidlá: a) má nárok len na náhradu nákladov na cestu najúspornejším dopravným prostriedkom; b) má nárok na príspevok na stravu a ubytovanie len na čas, ktorý by cesta trvala, keby sa uskutočnila najúspornejším dostupným dopravným prostriedkom; c) pracovný čas uplynutý v dôsledku takéhoto cestovania, presahujúci čas, ktorý by cesta trvala, keby cestoval najúspornejším dostupným dopravným prostriedkom, sa odpočíta od jeho nároku na riadnu dovolenku. 2. Cestovanie lietadlom a) Okrem prípadov povolených riaditeľom sa všetky cesty uskutočňujú v „ekonomickej“ triede alebo jej ekvivalente. b) Zamestnanci majú nárok na cestovanie v triede „business“ alebo jej ekvivalente, ak let trvá viac ako štyri hodiny, alebo ak celková dĺžka cestovania trvá najmenej štyri hodiny a zahŕňa dva lety. 3. Cestovanie vlakom a) Zamestnanci triedy A a B majú nárok na cestovanie prvou triedou. b) Pri cestách vlakom, ktoré zahŕňajú cestovanie v noci trvajúce najmenej šesť hodín, majú zamestnanci nárok na náhradu nákladov na lôžka alebo na spacie vozne. 4. Cestovanie súkromným autom a) Zamestnancom možno povoliť cestovanie súkromným autom v záujme strediska. V týchto prípadoch majú nárok na príspevok na kilometer vypočítaný na základe najrýchlejšej bežnej trasy. Príspevok sa vypočíta na základe sadzby platnej v krajine, v ktorej sa nachádza stredisko, a to bez ohľadu na krajinu alebo krajiny, kde sa cesta uskutoční. Platné sadzby sa uverejnia v správnom memorande. Celková uhradená suma nesmie prekročiť sumu, ktorú by stredisko inak muselo preplatiť. b) Ak má dotknutý zamestnanec povolenie prepraviť iných členov strediska, vyplatí sa mu ďalší príspevok na kilometer, ktorý sa rovná 10 % sadzby príspevku na kilometer za každého cestujúceho. V týchto prípadoch „cestujúci“ nemajú nárok na náhradu cestovných nákladov. Ak trasa zahŕňa osobitné poplatky (napr. mýto alebo prepravu auta loďou alebo trajektom), tieto poplatky sa nahradia po predložení podporných dokladov, okrem akýchkoľvek nákladov na cestu lietadlom. c) Zamestnanci, ktorí používajú vlastné autá, musia vopred preukázať, že majú uzatvorenú poistku, ktorá kryje poistenie zodpovednosti voči tretím stranám a predovšetkým riziká týkajúce sa cestujúcich. d) V prípade nehody stredisko nenahrádza náklady spojené s akoukoľvek škodou na majetku. Oddiel II – Príspevok na stravu a ubytovanie pre zamestnancov na služobnej ceste 1. Zamestnanci, ktorí idú na služobnú cestu, majú nárok na príspevok na stravu a ubytovanie na základe sadzieb, o ktorých každý rok rozhodne správna rada. Riaditeľ však môže povoliť: a) osobitné sadzby pre krajiny, kde sú životné náklady vyššie alebo nižšie ako bežné sadzby; b) výplatu príspevku na stravu a ubytovanie podľa vyššej sadzby ako sadzba, na ktorú by mali zamestnanci bežne nárok, ak sa tým uľahčí vykonanie úradnej veci; c) výplatu príspevku, ak sa musí počas vyslania poskytnúť pracovné voľno zo zdravotných dôvodov, okrem prípadov, keď sa služobná cesta vykonáva v mieste bydliska zamestnanca. 2. Príspevok na stravu a ubytovanie sa vypočíta takto: a) ak si služobná cesta vyžaduje hotelové ubytovanie, dotknutému zamestnancovi sa denné diéty vyplatia v plnej výške; b) ak si služobná cesta nevyžaduje hotelové ubytovanie: i) príspevok na stravu a ubytovanie sa nevypláca, ak je služobná cesta kratšia ako štyri hodiny; ii) ak takáto služba zamestnanca trvá štyri až osem hodín, zamestnanec má nárok na 25 % denných diét. Ak vyslanie trvá viac ako osem ale menej ako 24 hodín, zamestnanec má nárok na 50 % denných diét; c) služobné cesty v rámci provincie Madrid nezakladajú nárok na príspevok na stravu a ubytovanie. Riadne schválené menšie výdavky (parkovné, kilometrovné, taxík, náklady na cestovanie verejnou dopravou) sa nahradia po predložení potvrdenia o zaplatení; d) na výpočet príspevku na stravu a ubytovanie sa k skutočnému času cesty pripočíta teoretická doba cesty na hlavnú stanicu alebo letisko a naspäť. Táto je nasledovná: i) pripočítajú sa dve hodiny pred začatím cesty vlakom (reálny čas odchodu vlaku) a ďalšie dve hodiny sa pripočítajú po ukončení cesty vlakom (reálny čas príchodu vlaku); ii) pripočítajú sa tri hodiny pred začatím cesty lietadlom (reálny čas odletu) a ďalšie tri hodiny sa pripočítajú po ukončení cesty lietadlom (reálny čas príletu); e) zamestnanci, ktorí si chcú k služobnej ceste pridať víkend alebo dovolenku bezprostredne pred služobnú cestu, dostanú príspevok na stravu a ubytovanie, ktorý sa vypočíta od 15.00 hod. dňa pred začatím služobnej cesty; f) zamestnanci, ktorí si chcú k služobnej ceste pridať víkend alebo dovolenku bezprostredne po služobnej ceste, dostanú príspevok na stravu a ubytovanie, ktorý sa vypočíta do 22.00 hod. dňa skončenia služobnej cesty; g) v prípade nocľahu sa príspevok zníži o 30 %, ak je takéto ubytovanie zahrnuté v cestovnom (nočný trajekt, lôžko vo vlaku alebo spací vozeň, lôžko v lietadle), a o 50 %, ak ho poskytuje externý subjekt. 3. O príspevku sa predpokladá, že pokrýva všetky výdavky, ktoré môžu vzniknúť zamestnancovi na služobnej ceste okrem nižšie uvedených výdavkov, na ktoré možno žiadať ďalšiu náhradu: a) vízové poplatky a podobné poplatky vyplývajúce priamo zo služobnej cesty; b) poplatky za nadváhu batožiny výslovne schválené riaditeľom; c) náležite opodstatnené poplatky za komunikáciu na úradné účely (internet, poštové a telegrafické poplatky, poplatky za diaľkové hovory, atď.); d) výdavky na pohostenie, ktoré zamestnancom vzniknú v súlade s podmienkami stanovenými riaditeľom; e) cestovné za taxík, za predpokladu, že riaditeľ udelí predchádzajúci súhlas a predložia sa dôkazy o výdavkoch. Ak za určitých okolností výdavky na ubytovanie prekročia 60 % denného príspevku na stravu a ubytovanie, stredisko môže čiastočne alebo v plnej miere nahradiť prevyšujúcu sumu pri predložení dokladov a dostatočných dôkazov, že ďalšie výdavky boli nevyhnutné. Táto náhrada nesmie prekročiť 30 % denného príspevku na stravu a ubytovanie.

PRÍLOHA VIII PRACOVNÉ VOĽNO ZO ZDRAVOTNÝCH DÔVODOV, MATERSKÁ DOVOLENKA, OTCOVSKÁ DOVOLENKA, RODIČOVSKÁ DOVOLENKA A INÁ MIMORIADNA DOVOLENKA (uvedené v článku 22 služobného poriadku) 1. Neprítomnosť zo zdravotných dôvodov a pracovné voľno zo zdravotných dôvodov a) Zamestnanci, ktorí sú neprítomní z dôvodu choroby alebo úrazu viac ako tri po sebe nasledujúce dni, sú povinní predložiť lekárske potvrdenie do troch dní odo dňa, kedy prestali pracovať. b) Ak neprítomnosť spôsobená chorobou alebo úrazom, ktorá netrvá dlhšie ako tri dni a pri ktorej sa nepredloží lekárske potvrdenie, prekročí deväť pracovných dní v jednom kalendárnom roku, môže viesť k zodpovedajúcemu skráteniu riadnej dovolenky dotknutého zamestnanca alebo k zodpovedajúcemu zníženiu jeho funkčných požitkov, ak si celú ročnú dovolenku už vyčerpal. c) Zamestnanci, ktorí sú neprítomní z dôvodu choroby alebo úrazu, majú po predložení lekárskeho potvrdenia nárok na pracovné voľno zo zdravotných dôvodov s plnou odmenou a príspevkami najviac na dobu 13 po sebe nasledujúcich týždňov. d) Od zamestnanca sa môže požadovať, aby v prípade pokračujúcej neprítomnosti z dôvodu choroby alebo úrazu prekračujúcej 13 po sebe nasledujúcich týždňov, alebo v prípade častého opakovania sa krátkych období choroby, podstúpil lekársku prehliadku v súlade s článkom 6 ods. 4. e) Kedykoľvek počas pracovného voľna zo zdravotných dôvodov zamestnanca môže stredisko požiadať nezávislý orgán o preverenie jeho zdravotného stavu. 2. Infekčné choroby, očkovanie a úrazy a) Žiaden zamestnanec, ktorý ochorie na infekčnú chorobu, nesmie vykonávať prácu a okolnosti musí okamžite oznámiť vedúcemu administratívneho a osobného oddelenia. Ak je hlásená infekčná choroba v rodine alebo u blízkych priateľov zamestnanca, zamestnanec musí okamžite informovať vedúceho administratívneho a osobného oddelenia a dodržiavať zdravotné bezpečnostné opatrenia, ktoré tento úradník nariadi. Všetci zamestnanci, ktorí boli v kontakte s osobou, ktorá ochorela na infekčnú chorobu, a z tohto dôvodu nesmú vykonávať prácu, majú nárok na všetky svoje funkčné požitky; táto neprítomnosť sa neodpočítava ani z ich nároku na pracovné voľno zo zdravotných dôvodov, ani z ich nároku na riadnu dovolenku. b) Zamestnanci sa podrobia akejkoľvek preventívnej vakcinácii alebo očkovaniu, ktoré sa požaduje. c) Všetky úrazy zamestnancov, bez ohľadu na to, či k nim došlo v práci alebo mimo strediska, aj keď sa môžu v danom momente zdať zanedbateľné, musí zamestnanec okamžite oznámiť vedúcemu administratívneho a osobného oddelenia spolu s menami a adresami akýchkoľvek svedkov. 3. Mimoriadna dovolenka, dovolenka na sobáš, materská dovolenka, otcovská dovolenka, rodičovská dovolenka a mimoriadna platená dovolenka a) Riaditeľ strediska môže poskytnúť mimoriadnu dovolenku s plnou alebo čiastočnou odmenou, ak táto dovolenka nie je dlhšia ako osem pracovných dní za rok, alebo bez odmeny, a to z výnimočných alebo naliehavých súkromných dôvodov. b) Mimoriadna dovolenka v trvaní šiestich dní s plnou odmenou sa poskytne pri príležitosti sobáša zamestnanca. c) Materská dovolenka s plnou odmenou, ktorá sa nezapočítava ako zdravotná dovolenka alebo riadna dovolenka, sa udelí zamestnankyniam po predložení príslušného lekárskeho potvrdenia. Materská dovolenka sa udeľuje na 16 týždňov. d) Materská dovolenka začína najskôr šesť týždňov pred predpokladaným termínom pôrodu uvedenom v potvrdení a končí najskôr 10 týždňov a najneskôr 16 týždňov po dátume pôrodu. V prípade viacnásobného alebo predčasného pôrodu alebo pôrodu dieťaťa so zdravotným postihnutím je dĺžka dovolenky 20 týždňov. Predčasný pôrod je na účely tohto ustanovenia pôrod pred skončením 34. týždňa tehotenstva. e) Materská dovolenka s plnou odmenou, ktorá sa neúčtuje ako zdravotná dovolenka alebo riadna dovolenka, sa udelí zamestnankyniam, ktoré si zákonne osvojili dieťa mladšie ako 18 rokov. Materská dovolenka trvá 16 týždňov a začína sa dňom, keď dieťa prišlo do svojho nového domova. V prípade viacnásobného osvojenia alebo osvojenia dieťaťa so zdravotným postihnutím je dĺžka materskej dovolenky 20 týždňov. f) Otcovská dovolenka s dĺžkou desať pracovných dní bez straty funkčných požitkov sa udelí zamestnancom mužom pri narodení alebo osvojení dieťaťa, ktoré sa uzná za nezaopatrenú osobu (ako sa vymedzuje v článku 11 bode 3) a ktoré je v prípade osvojenia mladšie ako 18 rokov. V prípade viacnásobného pôrodu alebo pôrodu dieťaťa so zdravotným postihnutím sa dovolenka predlžuje na dvanásť pracovných dní. Dovolenka sa začína dňom narodenia dieťaťa, alebo dňom, keď dieťa prišlo do svojho nového domova, ale môže sa presunúť, ak je dieťa hospitalizované. g) Zamestnanec má na každé dieťa nárok najviac na dva mesiace rodičovskej dovolenky bez základného platu, pričom si túto dovolenku vyberie počas prvých dvanástich mesiacov po narodení alebo osvojení dieťaťa. Minimálna doba každej tejto dovolenky nie je kratšia ako jeden mesiac. Počas rodičovskej dovolenky členstvo zamestnanca v systéme sociálneho zabezpečenia pokračuje; zachováva sa nadobúdanie dôchodkových práv, príspevok na nezaopatrené dieťa a príspevok na vzdelanie. Zamestnanec si zachová svoju pozíciu a má naďalej nárok na postup do vyššieho stupňa alebo vyššej triedy. Počas rodičovskej dovolenky má zamestnanec nárok na príspevok 800 EUR mesačne, no nesmie vykonávať inú zárobkovú činnosť. Príspevok do systému sociálneho zabezpečenia v plnej miere znáša stredisko. h) Zamestnanci, ktorí sú povolaní do služby v ozbrojených silách na cvičenie, majú nárok na mimoriadnu platenú dovolenku v trvaní najviac dvoch týždňov za rok alebo štyroch týždňov každé dva roky. Povolanie, ktoré presahuje tieto hranice, sa odpočíta od riadnej dovolenky zamestnanca. Ak zamestnanec dostáva finančnú náhradu od vnútroštátneho orgánu, ktorý ho povolal, suma tejto náhrady sa odpočíta od jeho platu.

PRÍLOHA IX DISCIPLINÁRNE KONANIE (uvedené v článkoch 2, 27 a 31 služobného poriadku) ODDIEL 1 Všeobecné ustanovenia Článok 1 1. Kedykoľvek, keď vnútorné vyšetrovanie odhalí možnosť osobného zainteresovania zamestnanca alebo bývalého zamestnanca, je o tom táto osoba okamžite informovaná, pokiaľ to nepoškodí vyšetrovanie. Závery vyšetrovania obsahujúce meno zamestnanca sa po ukončení vyšetrovania v žiadnom prípade nesmú vypracovať bez toho, aby mal zamestnanec možnosť vyjadriť sa k skutočnostiam, ktoré sa ho týkajú. Jeho pripomienky sa uvedú v záveroch. 2. V prípadoch, keď sa vyžaduje úplná utajenosť na účely vyšetrovania a keď sa vyžaduje použitie vyšetrovacích postupov spadajúcich do oblasti vnútroštátnej súdnej právomoci, sa dodržanie povinnosti prizvať zamestnanca na vyjadrenie môže po súhlase riaditeľa odložiť. V takýchto prípadoch nemožno začať disciplinárne konanie skôr, ako sa zamestnancovi umožnilo vyjadriť sa. 3. Ak sa vo vnútornom vyšetrovaní nezískal dôkaz proti zamestnancovi, proti ktorému bolo vznesené obvinenie, toto vyšetrovanie sa ukončí bez ďalších krokov, a to na základe rozhodnutia riaditeľa, ktorý o tom zamestnanca informuje písomne. Zamestnanec môže žiadať, aby sa toto rozhodnutie vložilo do jeho osobného spisu. 4. Riaditeľ informuje dotknutú osobu po ukončení vyšetrovania a oznámi jej závery vyšetrovacej správy. Článok 2 1. Na základe vyšetrovacej správy, po oznámení všetkých dôkazov v spisoch dotknutému zamestnancovi a po jeho vypočutí riaditeľ môže: a) rozhodnúť, že sa proti zamestnancovi nemôže začať konanie, a v tom prípade je zamestnanec o tom písomne informovaný, alebo b) rozhodnúť, že aj keď skutočne došlo alebo pravdepodobne došlo k porušeniu povinností, neprijme sa žiadne disciplinárne opatrenie, a v prípade potreby sa zamestnancovi udelí napomenutie, alebo c) v prípade porušenia povinností podľa článku 27 služobného poriadku: i) rozhodnúť o začatí disciplinárneho konania ustanoveného v oddiele 4 tejto prílohy alebo ii) rozhodnúť o začatí disciplinárneho konania pred disciplinárnou komisiou. Článok 3 Zamestnanca, ktorého nemožno z objektívnych dôvodov vypočuť podľa ustanovení tejto prílohy, možno požiadať, aby predložil písomné vyjadrenie, alebo ho môže zastúpiť osoba podľa vlastného výberu. ODDIEL 2 Disciplinárna komisia Článok 4 1. Zriadi sa disciplinárna komisia, ktorej členovia sa môžu vybrať spomedzi zamestnancov strediska alebo z európskych inštitúcií. 2. Disciplinárna komisia sa skladá z predsedu a dvoch členov, ktorých môžu nahradiť náhradníci. Článok 5 1. Riaditeľ a výbor zamestnancov uvedený v článku 34 služobného poriadku vymenujú každý súčasne jedného člena a jedného náhradníka. Ak výbor zamestnancov z akéhokoľvek dôvodu nevymenoval člena a náhradníka, riaditeľ môže do ich vymenovania vymenovať dočasných členov. 2. Predsedu a náhradníka predsedu vymenuje riaditeľ. 3. Predseda, členovia a náhradníci sa vymenujú na obdobie troch rokov. Stredisko však môže ustanoviť kratšie obdobie pre členov a náhradníkov, no nie kratšie ako jeden rok. 4. Dotknutý zamestnanec je oprávnený odmietnuť jedného člena disciplinárnej komisie do piatich dní od jej zriadenia. Riaditeľ má tiež právo odmietnuť jedného z členov disciplinárnej komisie. V rovnakej lehote môžu členovia disciplinárnej komisie požiadať o uvoľnenie z povinnosti z oprávnených dôvodov a v prípade konfliktu záujmov sa vzdajú funkcie. Článok 6 1. Predseda a členovia disciplinárnej komisie sú pri plnení svojich povinností v plnej miere nezávislí. 2. Rokovania a konanie disciplinárnej komisie sú neverejné. ODDIEL 3 Disciplinárne opatrenia Článok 7 1. Riaditeľ môže uložiť jednu z týchto sankcií: a) písomné napomenutie; b) pokarhanie; c) odklad postupu do vyššieho stupňa na obdobie jedného až 23 mesiacov; d) zaradenie do nižšieho stupňa; e) dočasné zaradenie do nižšej triedy na obdobie 15 dní až jedného roka; f) zaradenie do nižšej triedy; g) odvolanie z pozície vrátane rozviazania zmluvy, ktorého súčasťou môže byť úplná alebo čiastočná strata náhrady za stratu zamestnania. 2. Ak zamestnanec poberá starobný dôchodok alebo podporu v invalidite, riaditeľ môže rozhodnúť, že mu na určitý čas pozastaví vyplácanie určitej čiastky dôchodku alebo podpory v invalidite; účinky tohto opatrenia nemožno rozšíriť na závislé osoby zamestnanca. Príjem zamestnanca však nesmie byť nižší ako životné minimum, ktoré zodpovedá základnému platu zamestnanca na pozícii C 1/1 s pridaním všetkých splatných rodinných prídavkov. 3. Za jeden priestupok sa nemôže uložiť viac ako jedna disciplinárna sankcia. Článok 8 Prísnosť uložených disciplinárnych sankcií je primeraná závažnosti priestupku. Pri určovaní závažnosti priestupku a rozhodovaní o disciplinárnej sankcii, ktorá sa má uložiť, sa berie do úvahy najmä: a) charakter priestupku a okolnosti, za ktorých vznikol; b) rozsah nepriaznivých účinkov priestupku na integritu, dobré meno alebo záujmy strediska; c) mieru, do akej bol priestupok spôsobený úmyselne alebo z nedbanlivosti; d) dôvody priestupku zamestnanca; e) triedu a započítanú prax zamestnanca; f) mieru osobnej zodpovednosti zamestnanca; g) úroveň povinností a kompetencií zamestnanca; h) či je priestupok spojený s opakovaným konaním alebo správaním; i) správanie sa zamestnanca počas jeho kariéry. ODDIEL 4 Disciplinárne konanie bez účasti disciplinárnej komisie Článok 9 Riaditeľ môže rozhodnúť o sankcii vo forme písomného napomenutia alebo pokarhania bez konzultácií s disciplinárnou komisiou. V takomto prípade sa dotknutý zamestnanec predtým, než riaditeľ takéto opatrenie prijme, vypočuje. ODDIEL 5 Disciplinárne konanie pred disciplinárnou komisiou Článok 10 1. Riaditeľ predloží disciplinárnej komisii správu jasne uvádzajúcu skutočnosti, ktoré sú predmetom sťažnosti, a prípadne okolnosti, za ktorých k nim došlo, vrátane všetkých priťažujúcich alebo poľahčujúcich okolností. 2. Správa sa poskytne dotknutému zamestnancovi a predsedovi disciplinárnej komisie, ktorý o nej informuje členov disciplinárnej komisie. Článok 11 1. Dotknutý zamestnanec má po prijatí správy právo dostať svoj úplný osobný spis a vyhotoviť si kópie zo všetkých dokumentov týkajúcich sa konania vrátane oslobodzujúcich dôkazov. 2. Dotknutý zamestnanec má na prípravu svojej obhajoby najmenej 15 dní odo dňa prijatia správy o začatí disciplinárneho konania. 3. Dotknutému zamestnancovi môže pomáhať osoba podľa jeho vlastného výberu. Článok 12 Ak dotknutý zamestnanec v prítomnosti predsedu disciplinárnej komisie priestupok zo svojej strany uzná a bez výhrad prijme správu uvedenú v článku 10 tejto prílohy, riaditeľ môže v súlade so zásadou proporcionality medzi charakterom priestupku a zvažovanou sankciou stiahnuť prípad z rokovania disciplinárnej komisie. Ak sa prípad stiahne, predseda predloží stanovisko k zvažovanej sankcii. Riaditeľ môže v rámci tohto konania na základe výnimky z článku 9 tejto prílohy uložiť jednu zo sankcií ustanovených v článku 7 ods. 1 písm. a) až d) tejto prílohy. Pred tým, než dotknutý zamestnanec uzná svoj priestupok, je informovaný o možných dôsledkoch takéhoto uznania. Článok 13 Pred prvým zasadnutím disciplinárnej komisie môže predseda jedného z jej členov poveriť prípravou všeobecnej správy o predmetnej veci a príslušne informuje ostatných členov disciplinárnej komisie. Článok 14 1. Disciplinárna komisia vypočuje dotknutého zamestnanca, ktorý pri vypočúvaní môže predkladať písomné alebo ústne pripomienky, a to buď osobne alebo prostredníctvom svojho zástupcu. Môže predvolávať svedkov. 2. Stredisko pred disciplinárnou komisiou zastupuje zamestnanec, ktorého na tento účel splnomocnil riaditeľ. Článok 15 Po preskúmaní predložených dokumentov a s prihliadnutím na všetky ústne alebo písomné stanoviská disciplinárna komisia väčšinou hlasov zaujíma odôvodnené stanovisko k tomu, či sa skutočnosti, ktoré sú predmetom sťažnosti, preukázali, ako aj ku každej sankcii, ku ktorej by tieto skutočnosti mali viesť. Toto stanovisko podpisujú všetci členovia komisie. Disciplinárna komisia predloží uvedené stanovisko riaditeľovi a dotknutému zamestnancovi do dvoch mesiacov odo dňa prijatia správy riaditeľa, ak je táto lehota primeraná zložitosti prípadu. Článok 16 1. Náklady, ktoré vzniknú na podnet dotknutého zamestnanca v priebehu disciplinárneho konania, najmä poplatky zaplatené osobe, ktorú si vybral na pomoc alebo na obhajobu, znáša zamestnanec vtedy, ak disciplinárne konanie povedie k niektorej zo sankcií ustanovených v článku 7 tejto prílohy. 2. Riaditeľ však môže v mimoriadnych prípadoch rozhodnúť inak, ak by bola záťaž dotknutého zamestnanca nespravodlivá. Článok 17 1. Po vypočutí zamestnanca riaditeľ prijme rozhodnutie ustanovené v článkoch 8 a 9 tejto prílohy, a to do dvoch mesiacov od doručenia stanoviska disciplinárnej komisie. Rozhodnutie musí byť odôvodnené. 2. Ak sa riaditeľ rozhodne prípad uzavrieť bez udelenia disciplinárnej sankcie, bezodkladne o tom písomne informuje dotknutého zamestnanca. Dotknutý zamestnanec môže žiadať, aby sa toto rozhodnutie vložilo do jeho osobného spisu. ODDIEL 6 Pozastavenie výkonu funkcie Článok 18 1. Ak riaditeľ obviní zamestnanca z vážneho priestupku, ku ktorému došlo nesplnením pracovných povinností alebo porušením práva, môže ihneď odvolať z funkcie osobu obvinenú z tohto priestupku na dobu určitú alebo neurčitú. 2. Riaditeľ prijme toto rozhodnutie po vypočutí dotknutého zamestnanca okrem mimoriadnych okolností. Článok 19 1. V rozhodnutí o pozastavení výkonu funkcie zamestnanca sa uvedie, či bude počas pozastavenia výkonu funkcie ďalej dostávať svoju odmenu v plnej výške, alebo aká časť z nej sa zadrží. Čiastka vyplácaná zamestnancovi nesmie byť za žiadnych okolností nižšia ako životné minimum, ktoré zodpovedá základnému platu zamestnanca triedy C 1/1 s pripočítaním všetkých splatných rodinných prídavkov. 2. Situácia odvolaného zamestnanca sa musí s konečnou platnosťou vyriešiť do šiestich mesiacov odo dňa, keď pozastavenie výkonu funkcie nadobudne účinnosť. Ak sa toto rozhodnutie neprijme do šiestich mesiacov, dotknutý zamestnanec má podľa odseku 3 znovu nárok na odmenu v plnej výške. 3. Časť odmeny sa môže zadržať aj po uplynutí šesťmesačnej lehoty uvedenej v odseku 2, ak sa proti dotknutému zamestnancovi za rovnaké činy vedie trestné konanie a v dôsledku tohto konania je vo väzbe. V týchto prípadoch zamestnanec nedostáva odmenu v plnej výške, až kým príslušný súd nenariadi jeho prepustenie. 4. Ak sa v konečnom rozhodnutí neuloží disciplinárna sankcia prísnejšia ako písomné napomenutie, pokarhanie alebo odloženie postupu do vyššieho stupňa, alebo ak sa disciplinárna sankcia neuloží, čiastky zadržané podľa odseku 1 sa zamestnancovi spätne vyplatia; ak sa disciplinárna sankcia neuloží, vráti sa mu čiastka spolu so zloženým úrokom so sadzbou 3,5 % ročne. ODDIEL 7 Súbežné trestné stíhanie Článok 20 Ak je zamestnanec stíhaný pre rovnaké činy, konečné rozhodnutie sa prijme až po vynesení konečného rozsudku súdom, ktorý vec prejednáva. ODDIEL 8 Záverečné ustanovenia Článok 21 Zamestnanec, proti ktorému bola nariadená iná disciplinárna sankcia než odvolanie z funkcie, môže po troch rokoch v prípade písomného napomenutia alebo pokarhania, alebo po šiestich rokoch v prípade každého iného postihu, predložiť žiadosť o odstránenie všetkých zmienok o tomto opatrení z jeho osobného spisu. O vyhovení tejto žiadosti rozhoduje riaditeľ. Článok 22 Ak sa objavia nové skutočnosti, podporené podstatnými dôkazmi, riaditeľ môže obnoviť disciplinárne konanie na vlastný podnet alebo na žiadosť dotknutého zamestnanca. Článok 23 Ak sa proti zamestnancovi nezačalo konanie podľa článku 15 tejto prílohy, zamestnanec má právo požiadať o nápravu vzniknutej škody prostredníctvom vhodného uverejnenia rozhodnutia riaditeľa. Článok 24 Správna rada strediska prijme vykonávacie opatrenia pre tieto postupy.